HR Službeni list Europske unije 12

21990A0714(01)



SLUŽBENI LIST EUROPSKE UNIJE

SPORAZUM O OSNIVANJU ZAJEDNIČKOG FONDA ZA PROIZVODE

PREAMBULA

STRANKE,

ODLUČNE promicati gospodarsku suradnju i razumijevanje među svim državama, posebno među razvijenim državama i državama u razvoju, a na temelju načela pravičnosti i suverene jednakosti te tako doprinesu uspostavljanju novog međunarodnoga gospodarskog poretka,

SVJESNE potrebe za poboljšanim oblicima međunarodne suradnje na području proizvoda kao bitnog uvjeta za uspostavljanje novog međunarodnoga gospodarskog poretka, čiji je cilj promicanje gospodarskog i društvenog razvoja, posebno država u razvoju,

ŽELEĆI promicati globalno djelovanje za poboljšanje tržišnih struktura u međunarodnoj trgovini proizvodima za koje su zainteresirane države u razvoju,

PODSJEĆAJUĆI na Rezoluciju 93. (IV) o integriranom programu za proizvode usvojenu na četvrtom zasjedanju Konferencije Ujedinjenih naroda za trgovinu i razvoj (dalje u tekstu: UNCTAD),

SPORAZUMJELE SU SE da ovime osnuju Zajednički fond za proizvode, koji će djelovati sukladno sljedećim odredbama:

POGLAVLJE I

DEFINICIJE

Članak 1.

Definicije

U smislu ovog Sporazuma:

1. „Fond” znači Zajednički fond za proizvode koji se osniva ovim Sporazumom.

2. „Međunarodni sporazum ili dogovor o proizvodima” znači bilo koji međuvladin sporazum ili dogovor kojim se promiče međunarodna suradnja s proizvodom, čije stranke uključuju proizvođače i potrošače koji pokrivaju većinu svjetske trgovine proizvodom u pitanju.

3. „Međunarodna organizacija za proizvod” znači organizaciju koja se osniva Međunarodnim sporazumom ili dogovorom o proizvodima radi provedbe svojih odredbi.

4. „Pridružena međunarodna organizacija za proizvod” znači međunarodnu organizaciju za proizvod koja se Fondu pridružila sukladno članku 7.

5. „Sporazum o pridruživanju” znači sporazum sklopljen između Međunarodne organizacije za proizvod i Fonda sukladno članku 7.

6. „Najviši financijski zahtjevi” (dalje u tekstu: NFZ) znači najviši iznos sredstava koje pridružena Međunarodna organizacija za proizvod može dobiti i pozajmiti iz Fonda, a utvrđuje se sukladno članku 17. stavku 8.

7. „Međunarodna institucija za proizvod” znači tijelo određeno sukladno članku 7. stavku 9.

8. „Obračunska jedinica” znači obračunsku jedinicu Fonda definiranu sukladno članku 8. stavku 1.

9. „Uporabljive valute” znači: (a) njemačka marka, francuski franak, japanski jen, funta, američki dolar te bilo koja druga valuta za koju s vremena na vrijeme nadležna međunarodna monetarna organizacija odredi da se općenito koristi za plaćanja u međunarodnim transakcijama te da s njome općenito trguje na glavnim tržištima valuta; i (b) bilo koja druga dostupna i uporabljiva valuta koju izvršni odbor većinom glasova može odrediti, nakon odobrenja države čiju valutu Fond preporučuje odrediti kao takvu. Upravno vijeće imenuje nadležnu međunarodnu monetarnu organizaciju iz točke (a) i kvalificiranom većinom usvaja pravila i propise vezane za određivanje valuta iz točke (b), sukladno uobičajenoj međunarodnoj monetarnoj praksi. Izvršni odbor može kvalificiranom većinom ukinuti valute s popisa uporabljivih valuta.

10. „Izravno uplaćeni kapital” znači kapital iz članka 9. stavka 1. točke (a) i stavka 4.

11. „Uplaćene dionice” znači dionice koje predstavljaju uplaćeni kapitali iz članka 9. stavka 2. točke (a) i članka 10. stavka 2.

12. „Plative dionice” znači dionice uplaćenog kapitala navedene u članku 9. stavku 2. točki (b) i članku 10. stavku 2. točki (b).

13. „Jamstveni kapital” znači kapital koji Fondu, sukladno članku 14. stavku 4., osiguravaju članice Fonda koje sudjeluju u pridruženoj međunarodnoj organizaciji za proizvod.

14. „Jamstva” znači jamstva koja Fondu, sukladno članku 14. stavku 5., daju sudionici u pridruženoj međunarodnoj organizaciji za proizvod koji nisu članovi Fonda.

15. „Vlasničke potvrde” znači vlasničke potvrde, skladišne primke ili ostale dokumente kojih naslov dokazuje vlasništvo na pričuvama.

16. „Ukupni broj glasova” znači zbroj glasova koje imaju sve članice Fonda.

17. „Obična većina” znači više od polovice danih glasova.

18. „Kvalificirana većina” znači barem dvije trećine svih danih glasova.

19. „Visokokvalificirana većina” znači barem tri četvrtine svih danih glasova.

20. „Dani glasovi” znači svi potvrdni i negativni glasovi.

POGLAVLJE II.

CILJEVI I FUNKCIJE

Članak 2.

Ciljevi

Ciljevi Fonda su:

(a) služiti kao ključni instrument u ostvarenju dogovorenih ciljeva integriranog programa za proizvode kako je utvrđeno Rezolucijom 93. (IV) UNCTAD-a;

(b) omogućiti zaključivanje i provedbu međunarodnih ugovora ili sporazuma o proizvodima, posebno onih proizvoda od posebnog interesa za države u razvoju.

Članak 3.

Funkcije

U ostvarivanju svojih ciljeva, Fond obavlja sljedeće funkcije:

(a) doprinosi, putem svojeg prvog računa kako je ovdje predviđen, financiranju međunarodnih robnih pričuva i međunarodno koordiniranih nacionalnih pričuva, sve u okviru međunarodnih sporazuma o proizvodima;

(b) financira, putem svojeg drugog računa, mjere na području proizvoda, različite od popunjavanja pričuva, kako je dalje u tekstu navedeno;

(c) promiče koordinaciju i savjetovanje preko svog drugog računa s obzirom na mjere u području proizvoda, različite od popunjavanja pričuva i njihovog financiranja, radi osiguranja cilja proizvoda.

POGLAVLJE III.

ČLANSTVO

Članak 4.

Pravo na članstvo

Članstvo u Fondu otvoreno je:

(a) svim državama članicama Ujedinjenih naroda ili bilo koje njihove specijalizirane agencije ili Međunarodne agencije za atomsku energiju; i

(b) svim međuvladinim organizacijama regionalne gospodarske integracije koje su nadležne za područja aktivnosti Fonda. Od takvih se međuvladinih organizacija ne traži da preuzimaju bilo kakve financijske obveze prema Fondu; niti imaju pravo glasovanja.

Članak 5.

Članice

Članice Fonda (dalje u tekstu: članice) su:

(a) one države koje su ratificirale, prihvatile i odobrile ovaj Sporazum sukladno članku 54.;

(b) one države koje su pristupile ovom Sporazumu sukladno članku 56.;

(c) one međuvladine organizacije iz članka 4. točke (b), koje su ratificirale, prihvatile ili odobrile ovaj Sporazum sukladno članku 54.;

(d) one međuvladine organizacije iz članka 4. točke (b), koje su pristupile ovom Sporazumu sukladno članku 56.

Članak 6.

Ograničenje odgovornosti

Nijedna članica nije, samo zbog svojeg članstva, odgovorna za akte ili obveze Fonda.

POGLAVLJE IV.

ODNOS MEĐUNARODNIH ORGANIZACIJA ZA PROIZVOD I MEĐUNARODNIH TIJELA ZA PROIZVOD S FONDOM

Članak 7.

Odnos međunarodnih organizacija za proizvod i međunarodnih tijela za proizvod s Fondom

1. Pogodnosti prvog računa koriste samo međunarodne organizacije za proizvod, osnovane radi provedbe odredbi međunarodnih sporazuma ili dogovora o proizvodima koje predviđaju međunarodne robne pričuve ili međunarodno koordinirane nacionalne pričuve, a koje su zaključile Sporazum o pridruživanju. Sporazum o pridruživanju u skladu je s ovim Sporazumom i svim pravilima i propisima koji se odnose na njega, a koje donosi upravno vijeće.

2. Međunarodna organizacija za proizvod, osnovana radi provedbe odredbi nekog međunarodnog sporazuma ili dogovora o proizvodima koji predviđa međunarodne robne pričuve, može se pridružiti Fondu radi prvog računa, uz uvjet da se o međunarodnom sporazumu ili dogovoru o proizvodima pregovaralo jednom ili više puta te da je on sukladan načelu zajedničkog financiranja robnih pričuva od strane proizvođača i potrošača koji u njemu sudjeluju. Za potrebe ovog Sporazuma, međunarodne organizacije za proizvode koje se financiraju iz poreza mogu se pridružiti Fondu.

3. Predloženi sporazum o pridruživanju glavni direktor iznosi izvršnom odboru i, uz preporuku odbora, upravnom vijeću na odobrenje kvalificiranom većinom.

4. U provedbi odredbi Sporazuma o pridruživanju između Fonda i pridružene međunarodne organizacije za proizvod, svaka institucija mora poštovati nezavisnost druge. Sporazum o pridruživanju sadrži zajednička prava i obveze Fonda i pridružene međunarodne organizacije za proizvod, sukladno relevantnim odredbama ovog Sporazuma.

5. Pridružena međunarodna organizacija za proizvod ima pravo pozajmljivati iz Fonda i to putem njegovog prvog računa, bez obzira na svoju podobnost za dobivanje sredstava s drugog računa, pod uvjetom da su pridružena međunarodna organizacija za proizvod i njezini sudionici izvršili ili da propisno izvršavaju svoje obveze prema Fondu.

6. Sporazumom o pridruživanju predviđeno je sravnjivanje dugovanja između pridružene međunarodne organizacije za proizvod i Fonda prije svakog obnavljanja Sporazuma o pridruživanju.

7. Pridružena međunarodna organizacija za proizvod može, ako je to Sporazumom o pridruživanju predviđeno, a uz suglasnost prethodne pridružene međunarodne organizacije za isti proizvod, naslijediti prava i obveze prethodne pridružene međunarodne organizacije za proizvod.

8. Fond neće izravno utjecati na tržišta proizvoda. Međutim, Fond može raspolagati robnim pričuvama u skladu s člankom 17. stavcima od 15. do 17.

9. Za potrebe drugog računa, izvršni odbor povremeno imenuje odgovarajuća tijela za proizvod, uključujući međunarodne organizacije za proizvod, bile te međunarodne organizacije za proizvod pridružene ili ne, poput međunarodnih tijela za proizvod, pod uvjetom da ispunjavaju kriterije utvrđene u Prilogu C.

POGLAVLJE V.

KAPITAL I OSTALA SREDSTVA

Članak 8.

Obračunska jedinica i valute

1. Obračunska jedinica Fonda je jedinica definirana u Prilogu F.

2. Fond drži uporabljive valute i u uporabljivim valutama vrši svoje financijske transakcije. Osim kako je navedeno u članku 16. stavku 5. točki (b), nijedna članica ne primjenjuje niti postavlja ograničenja na držanje, korištenje ili razmjenu uporabljivih valuta od strane Fonda, a koje potječu od:

(a) uplate upisanih dionica koje predstavljaju uplaćeni kapital;

(b) uplate jamstvenog kapitala, novca umjesto jamstvenog kapitala, jamstava ili novčanih pologa zbog pridruživanja međunarodnih organizacija za proizvode Fondu;

(c) uplata dobrovoljnih priloga;

(d) zajmova;

(e) prodaje oduzetih pričuva, sukladno članku 17. stavcima od 15. do 17.;

(f) uplate na ime glavnice, prihoda, kamate ili drugih naknada zbog zajmova ili ulaganja bilo kojih sredstava iz ovog stavka.

3. Izvršni odbor određuje način određivanja vrijednosti uporabljivih valuta, u smislu obračunske jedinice, sukladno uobičajenoj međunarodnoj monetarnoj praksi.

Članak 9.

Kapitalna sredstva

1. Kapital Fonda sastoji se od:

(a) izravno uplaćenog kapitala, podijeljenog u 47 000 dionica koje izdaje Fond, nominalne vrijednosti 7 566,47145 obračunskih jedinica svaka, a ukupne vrijednosti 355 624 158 obračunskih jedinica; i

(b) jamstvenog kapitala koji se daje izravno Fondu sukladno članku 14. stavku 4.

2. Dionice koje izdaje Fond dijele se na:

(a) 37 000 uplaćenih dionica; i

(b) 10 000 plativih dionica.

3. Dionice koje predstavljaju izravno uplaćeni kapital mogu upisati samo članice sukladno odredbama članka 10.

4. Broj dionica koje predstavljaju uplaćeni kapital:

(a) upravno vijeće, prema potrebi, povećava nakon pristupanja bilo koje države sukladno članku 56.;

(b) može povećati upravno vijeće sukladno članku 12.;

(c) povećava se za potreban iznos sukladno članku 17. stavku 14.

5. Ako upravno vijeće omogući upis neupisanih dionica koje predstavljaju uplaćeni kapital sukladno članku 12. stavku 3. ili poveća broj dionica uplaćenog kapitala sukladno stavku 4. točki (b) ili stavku 4. točki (c) ovog članka, svaka članica ima pravo, ali nije obvezna, upisati takve dionice.

Članak 10.

Upis dionica

1. Svaka članica iz članka 5. točke (a) upisuje, kako je utvrđeno u Prilogu A:

(a) 100 uplaćenih dionica; i

(b) sve dodatno uplaćene i plative dionice.

2. Svaka članica iz članka 5. točke (b) upisuje:

(a) 100 uplaćenih dionica; i

(b) sve dodatno uplaćene i plative dionice koje upravno vijeće određuje kvalificiranom većinom na način sukladan raspodjeli dionica u Prilogu A i pod uvjetima dogovorenim u skladu s člankom 56.

3. Svaka članica može na drugi račun dobrovoljno doznačiti dio ukupnog iznosa upisanih dionica iz stavka 1. točke (a) ovog članka, a koji iznos ne može biti manji od 52 965 300 obračunskih jedinica.

4. Dionice koje predstavljaju uplaćeni kapital, članice ne mogu zalagati niti opteretiti, a mogu se prenositi samo na Fond.

Članak 11.

Uplata dionica

1. Uplatu upisanih dionica koje predstavljaju uplaćeni kapital članice vrše:

(a) u bilo kojoj uporabljivoj valuti prema tečajnoj stopi između uporabljive valute i obračunske jedinice na dan plaćanja; ili

(b) u uporabljivoj valuti koju odabere članica u vrijeme predaje svojeg instrumenta ratifikacije, prihvaćanja ili odobrenja, i prema tečajnoj stopi između te uporabljive valute i obračunske jedinice na dan ovog Sporazuma. Upravno vijeće donosi pravila i propise kojima se uređuje plaćanje upisa uplata upisanih dionica u uporabljivim valutama u slučaju određivanja dodatnih uporabljivih valuta ili brisanja uporabljivih valuta s popisa uporabljivih valuta sukladno članku 1. stavku 9.

U vrijeme predaje svojeg instrumenta ratifikacije, prihvaćanja ili odobrenja, svaka članica odabire jedan od gornjih postupaka koji primjenjuje na sva takva plaćanja.

2. Pri vršenju bilo kakve provjere predviđene u članku 12. stavku 2., upravno vijeće provjerava funkcioniranje načina plaćanja iz stavka 1. ovog članka, pri kojoj provjeri uzima u obzir fluktuaciju tečaja, i promjene u praksi međunarodnih kreditnih institucija, te visoko kvalificiranom većinom odlučuje o promjenama, ako ih bude, u načinu uplate upisanih dionica koje predstavljaju dodatno uplaćeni kapital za naknadno izdane dionice sukladno članku 12. stavku 3.

3. Svaka članica iz članka 5. točke (a):

(a) obvezna je uplatiti 30 posto od ukupnog iznosa upisanih dionica u roku od 60 dana nakon stupanja na snagu ovog Sporazuma, ili u roku od 30 dana od dana predaje svojeg instrumenta ratifikacije, prihvaćanja ili odobrenja, ovisno o tome što nastupi kasnije;

(b) jednu godinu nakon uplate predviđene gornjom točkom (a), obvezna je uplatiti 20 posto od ukupnog iznosa upisanih plaćenih dionica, i u Fond položiti neopozive, neprenosive beskamatne zadužnice u visini od 10 posto od ukupnog iznosa svojih upisanih uplaćenih dionica. Takve se zadužnice unovčavaju na način i kad to odluči izvršni odbor;

(c) dvije godine nakon uplate predviđene gornjom točkom (a), obvezna je položiti u Fond neopozive, neprenosive beskamatne zadužnice u visini od 40 posto od ukupnog iznosa svojih upisanih uplaćenih dionica. Takve se zadužnice unovčavaju na način i kad to odluči izvršni odbor kvalificiranom većinom, vodeći računa o operativnim potrebama Fonda, a iznimno zadužnice koje se odnose na dionice kojih je dio iznosa doznačen na drugi račun unovčavaju se na način i kad to odluči izvršni odbor.

4. Iznos koji je svaka članica upisala za plative dionice obvezna je uplatiti po pozivu na plaćanje Fonda sukladno kako je predviđeno člankom 17. stavkom 12.

5. Pozivi na plaćanje dionica koje predstavljaju uplaćeni kapital izdaju se u razmjernom omjeru svim članicama bez obzira koja se klasa ili klase dionica pozivale, osim u slučajevima predviđenima stavkom 3. točkom (c) ovog članka.

6. Postojat će posebni dogovori za uplatu upisanih dionica koje predstavljaju uplaćeni kapital za najslabije razvijene države na način utvrđen u Prilogu B.

7. Uplatu upisanih dionica koje predstavljaju uplaćeni kapital mogu, ako su nadležne, izvršiti nadležne agencije dotičnih članica.

Članak 12.

Dostatnost upisanih dionica koje predstavljaju uplaćeni kapital

1. U slučaju da 18 mjeseci nakon stupanja na snagu ovog Sporazuma dionice koje predstavljaju uplaćeni kapital ne dosegnu iznos predviđen člankom 9. stavkom 1. točkom (a), upravno vijeće revidira dostatnost upisanih dionica u najkraćem roku.

2. Upravno vijeće nadalje provjerava, u odgovarajućim vremenskim razmacima, dostatnost uplaćenog kapitala na prvom računu. Prva takva provjera vrši se najkasnije prije isteka treće godine nakon stupanja na snagu ovog Sporazuma.

3. Kao rezultat bilo koje provjere iz stavka 1. ili 2. ovog članka, upravno vijeće donosi odluku o upisu neupisanih dionica ili o izdavanju dodatnih dionica uplaćenog kapitala na temelju procjene o kojoj treba odlučiti upravno vijeće.

4. Upravno vijeće odluke iz ovog članka donosi visoko kvalificiranom većinom.

Članak 13.

Dobrovoljni doprinosi

1. Fond može prihvatiti dobrovoljne doprinose članica ili priloge iz drugih izvora. Takvi se doprinosi uplaćuju u uporabljivim valutama.

2. Cilj početnih dobrovoljnih doprinosa za korištenje na drugom računu je 211 861 200 obračunskih jedinica, ne računajući doznake izvršene sukladno članku 10. stavku 3.

3. (a) Upravno vijeće provjerava dostatnost sredstava na drugom računu najkasnije prije isteka treće godine nakon stupanja na snagu ovog Sporazuma. Imajući u vidu aktivnosti drugog računa, upravno vijeće može takvu reviziju izvršiti i u bilo koje drugo vrijeme ako to odluči. (b) Upravno vijeće može nakon provjere odlučiti obnoviti sredstva na drugom računu i u tu svrhu poduzeti potrebne radnje. Svako takvo obnavljanje dobrovoljno je za članice i u skladu je sa Sporazumom.

4. Dobrovoljni doprinosi uplaćuju se bez ograničenja u pogledu raspodjele u Fondu, osim ako uplatitelj odredi na kojem će se računu koristiti, prvom ili drugom.

Članak 14.

Sredstva koja potječu od pridruživanja međunarodnih organizacija za proizvod Fondu

1. Nakon pridruživanja neke međunarodne organizacije za proizvod Fondu, pridružena organizacija za proizvod, osim u slučaju navedenom u stavku 2. ovog članka, u Fondu u svoje ime deponira, u novcu i u uporabljivim valutama, jednu trećinu svojih NFZ. Takav se polog vrši u cijelosti ili u obrocima, a sukladno dogovoru pridružene međunarodne organizacije za proizvod s Fondom, vodeći pritom računa o svim relevantnim čimbenicima, uključujući likvidnost Fonda, potrebu za povećanjem financijske dobiti na temelju novčanih pologa pridruženih međunarodnih organizacija za proizvod i sposobnosti pridružene međunarodne organizacije za proizvod da prikupi novac potreban za ispunjavanje svoje obveze ostavljanja pologa.

2. Pridružena međunarodna organizacija za proizvod koja u trenutku svojeg pridruživanja Fondu posjeduje robu, može u cijelosti ili djelomice ispuniti svoju obvezu ostavljanja pologa iz stavka 1. ovog članka osnivanjem založnog prava u korist Fonda ili prijenosom prava vlasništva nad robom istome u jednakom iznosu.

3. Pridružena međunarodna organizacija za proizvod može, prema prihvatljivim uvjetima za obje strane, u Fondu deponirati sav višak novca, bez obzira na pologe iz stavka 1. ovog članka.

4. Po pridruživanju neke međunarodne organizacije za proizvod Fondu, članice koji sudjeluju u toj pridruženoj međunarodnoj organizaciji za proizvod, izravno Fondu dostavljaju jamstveni kapital sukladno osnovici koju odredi pridružena međunarodna organizacija za proizvod, a koja je prihvatljiva za Fond. Ukupna vrijednost jamstvenog kapitala te svih jamstava ili novca iz stavka 5. ovog članka, iznosi dvije trećine NFZ-a te pridružene međunarodne organizacije za proizvod, osim u slučaju predviđenom stavkom 7. ovog članka. Jamstveni kapital mogu, gdje je to bitno, pribaviti mjerodavne institucije odnosnih članica sukladno osnovici koja je prihvatljiva za Fond.

5. Ako sudionici u pridruženoj međunarodnoj organizaciji za proizvod nisu članice, ta pridružena međunarodna organizacija za proizvod u Fondu deponira novac, bez obzira na novac iz stavka 1. ovog članka, u visini iznosa jamstvenog kapitala koje bi ti sudionici morali pribaviti da su članice; osim u slučaju da upravno vijeće visoko kvalificiranom većinom dopusti toj pridruženoj međunarodnoj organizaciji za proizvod da dogovori da članice koje sudjeluju u toj pridruženoj međunarodnoj organizaciji za proizvod pribave dodatni jamstveni kapital u istom iznosu, ili da sudionici u toj pridruženoj međunarodnoj organizaciji za proizvod koji nisu članice pribave jamstva u istom iznosu. Takva jamstva sadržavaju financijske obveze usporedive s onima jamstvenog kapitala, a u obliku su koji odgovara Fondu.

6. Fond može pozvati na plaćanje jamstvenog kapitala i jamstava samo na način predviđen člankom 17. stavcima od 11. do 13. Plaćanje takvog jamstvenog kapitala i jamstava vrši se u uporabljivim valutama.

7. Ako pridružena međunarodna organizacija za proizvod ispuni svoju obvezu ostavljanja pologa u obrocima iz stavka 1. ovog članka, takva pridružena međunarodna organizacija za proizvod i njezini sudionici, po uplati svakog obroka, pribavlja odgovarajući jamstveni kapital, novac ili jamstva, u skladu sa stavkom 5. ovog članka, u ukupnom iznosu od dva obroka.

8. Pridružena međunarodna organizacija za proizvod zalaže u Fondu ili kod treće osobe deponira u korist Fonda sve potvrde o pravu vlasništva nad robom kupljenom novcem od novčanih pologa iz stavka 1. ovog članka, ili novcem od zajmova koje je dobila od Fonda, kao jamstvo da će pridružena međunarodna organizacija za proizvod platiti svoje obveze prema Fondu. Fond robom raspolaže samo na način sukladan članku 17. stavcima od 15. do 17. Po prodaji robe kojoj su dokaz te potvrde o pravu vlasništva nad robom, pridružena međunarodna organizacija za proizvod koristi novac od tih prodaja prvobitno za otplatu zajma koji joj je odobrio Fond, a zatim kako bi ispunila svoju obvezu ostavljanja novčanog pologa iz stavka 1. ovog članka.

9. Sve založene potvrde o pravu vlasništva nad robom, ili koje su povjerene trećim osobama u korist Fonda procjenjuju se za potrebe stavka 2. ovog članka, a na način utvrđen u pravilima i propisima koje je donijelo upravno vijeće.

Članak 15.

Zajmovi

Fond može uzimati zajmove sukladno članku 16. stavku 5. točki (a), pod uvjetom da ukupni iznos zajmova Fonda u svrhu operacija prvog računa nikad ne premaši iznos koji predstavlja zbroj:

(a) plativih dionica koje nisu pozvane na plaćanje;

(b) jamstvenog kapitala i jamstava sudionika u pridruženim međunarodnim organizacijama za proizvod, koji nisu pozvani na plaćanje, iz članka 14. stavaka od 4. do 7.; i

(c) posebne pričuve osnovane na temelju članka 16. stavka 4.

POGLAVLJE VI.

POSLOVANJE

Članak 16.

Opće odredbe

1. Sredstva i pogodnosti Fonda koriste se isključivo za ostvarivanje njegovih ciljeva i izvršavanje njegovih zadaća.

2. Fond osniva i svoja sredstva čuva na dva odvojena računa: na prvom računu, sredstva iz članka 17. stavka 1., za pomoć u financiranju popunjavanja robnih pričuva; a na drugom računu, sredstva iz članka 18. stavka 1., za financiranje mjera u području proizvoda osim popunjavanja pričuva, pri čemu ne smije ugroziti integralno jedinstvo Fonda. Takvo odvajanje računa vidljivo je i u financijskim izvještajima Fonda.

3. Sredstva na svakom računu čuvaju se, koriste, povjeravaju, ulažu ili se na bilo koji drugi način njima raspolaže posve odvojeno od sredstava na drugom računu. Sredstva na jednom od računa ne mogu se opterećivati gubicima niti se koristiti za podmirivanje obveza koje potječu od operacija ili ostalih aktivnosti drugog računa.

4. Upravno vijeće osniva, od dobiti ostvarene sredstvima s prvog računa, umanjene za administrativne troškove, posebnu pričuvu, koja ne premašuje 10 % uplaćenog kapitala izravno raspoređenog na prvi račun, za ispunjavanje obveza s osnove zajmova za prvi račun, kako je predviđeno člankom 17. stavkom 12. Bez obzira na odredbe iz stavka 2. i 3. ovog članka, upravno vijeće visokokvalificiranom većinom odlučuje na koji način raspolagati svim onim neto prihodima koji nisu raspoređeni u posebnu pričuvu.

5. Uza sve ovlasti navedene na drugim mjestima u ovom Sporazumu, Fond, u obavljanju svojih djelatnosti, ima sljedeće ovlasti koje su u skladu s općim načelima poslovanja i uvjetima ovog Sporazuma te može:

(a) za operacije prvog računa uzimati zajmove od članica, međunarodnih financijskih institucija i na tržištima kapitala, sukladno zakonu države u kojoj uzima zajam i pod uvjetom da Fond dobije suglasnost te ili bilo koje druge države u čijoj valuti bude dodijeljen zajam;

(b) ulagati sredstva, koja mu nisu potrebna za operacije, u one financijske instrumente u koje Fond odluči ulagati, a sukladno zakonu države na čijem državnom području ulaže;

(c) postupati u skladu s ostalim ovlastima u svrhu unaprjeđenja svojih ciljeva, zadaća i provedbe odredbi ovog Sporazuma.

6. Fond posluje sukladno odredbama ovog Sporazuma, pravilima i propisima koje upravno vijeće donese sukladno članku 20. stavku 6.

7. Fond donosi odredbe koje mu omogućuju nadzor nad sredstvima koje Fond dodijeli ili u kojima sudjeluje kako bi bio siguran da se sredstva koriste samo u svrhe u koje su namijenjena.

8. Svaka vrijednosnica koju Fond izda nosi vidljivu izjavu da nije obveza nijedne članice, osim ako je na vrijednosnici izričito drukčije navedeno.

9. Fond nastoji zadržati što bolju diversifikaciju u svojim ulaganjima.

10. Upravno vijeće donosi odgovarajuća pravila i propise za nabavu proizvoda i usluga sredstvima Fonda. Takvi su propisi, prema općem pravilu, sukladni načelima međunarodnog nadmetanja među dobavljačima na područjima članica, a koja načela primjerenu prednost daju stručnjacima, tehničarima i dobavljačima iz država članica Fonda u razvoju.

11. Fond uspostavlja bliske poslovne odnose s postojećim međunarodnim i regionalnim financijskim institucijama, a može, u mjeri u kojoj to bude moguće, uspostavljati takve odnose s nacionalnim subjektima članica, bilo javnim ili privatnim, koji se bave ulaganjem sredstava za razvoj u mjere za razvoj proizvoda. Fond s takvim institucijama može sudjelovati u sufinanciranju.

12. U svojim operacijama i u okviru svoje nadležnosti, Fond surađuje s međunarodnim institucijama za proizvod i pridruženim međunarodnim organizacijama za proizvod u svrhu zaštite interesa država uvoznica u razvoju, ako na te države negativno utječu mjere u sklopu integriranog programa za proizvode.

13. Fond postupa promišljeno, poduzima akcije koje smatra potrebnima za očuvanje i zaštitu svojih sredstava te ne sudjeluje u deviznim špekulacijama.

Članak 17.

Prvi račun

1. Sredstva prvog računa sastoje se od:

(a) upisanih dionica koje predstavljaju uplaćeni kapital članica, osim onog dijela upisanih dionica koji se, sukladno članku 10. stavku 3., može dodijeliti drugom računu;

(b) novčanih pologa pridruženih međunarodnih organizacija za proizvod sukladno članku 14. stavcima od 1. do 3.;

(c) jamstvenog kapitala, novca umjesto jamstvenog kapitala i jamstva koja daju sudionici u pridruženim međunarodnim organizacijama za proizvod sukladno članku 14. stavcima od 4. do 7.;

(d) dobrovoljnih priloga doznačenih na prvi račun;

(e) zajmova uzetih u skladu s člankom 15.;

(f) neto zarađenih sredstava od operacija prvog računa;

(g) posebnih pričuva iz članka 16. stavka 4.;

(h) vlasničkih potvrda pridruženih međunarodnih organizacija za proizvod sukladno članku 14. stavcima od 8. do 9.

2. Izvršni odbor odobrava uvjete zajma koji se dodjeljuje s prvog računa.

3. Uplaćeni kapital dodijeljen prvom računu koristi se:

(a) za poboljšanje solventnosti Fonda u pogledu poslovanja njegovog prvog računa;

(b) kao obrtni kapital, u svrhu pokrivanja kratkoročnih potreba i likvidnosti prvog računa i

(c) za osiguranje prihoda kojim se pokrivaju administrativni troškovi Fonda.

4. Fond zaračunava kamate na zajmove koje daje pridruženim međunarodnim organizacijama za proizvod po onoliko niskim stopama koje mu osigurava novac za pokrivanje ukupnih troškova svojih zajmova kako bi ista mogao pozajmiti tim pridruženim međunarodnim organizacijama za proizvod.

5. Fond plaća kamate na sve novčane pologe i druga sredstva pridruženih međunarodnih organizacija za proizvod po stopama primjerenim povratu njegovih financijskih ulaganja te uzimajući u obzir stopu zaračunatu za zajmove pridruženim međunarodnim organizacijama za proizvod te troškove zajmova za poslovanje prvog računa.

6. Upravno vijeće donosi pravila i propise kojima se utvrđuju načela poslovanja u okviru kojih određuje kamatne stope zaračunate i uplaćene u skladu sa stavcima 4. i 5. ovog članka. U određivanju istih, upravno vijeće vodi potreba za održavanjem financijske održivosti Fonda, na zaboravljajući pritom načelo nediskriminacije pridruženih međunarodnih organizacija za proizvod.

7. Sporazum o pridruživanju navodi NFZ pridružene međunarodne organizacije za proizvod i korake koje treba poduzeti u slučaju izmjena NFZ-a.

8. NFZ pridružene međunarodne organizacije za proizvod obuhvaćaju trošak nabave zaliha, koji se određuje tako da se odobrena količina zaliha, utvrđena Sporazumom o pridruživanju, pomnoži s primjerenom nabavnom cijenom koju je odredila ta međunarodna organizacija za proizvod. Pridružena međunarodna organizacija za proizvod u svoje NFZ može uključiti tekuće troškove, bez zaračunatih kamata na zajmove, u iznosu ne višem od 20 % nabavne cijene.

9. Sporazumom o pridruživanju se, između ostalog, propisuje:

(a) način na koji pridružena međunarodna organizacija za proizvod i njezini sudionici preuzimaju obveze iz članka 14. prema Fondu, u pogledu pologa, jamstvenog kapitala, novca umjesto jamstvenog kapitala te jamstva i vlasničkih potvrda;

(b) da pridružena međunarodna organizacija za proizvod, neće od trećih osoba pozajmljivati sredstva za nabavu svojih robnih pričuva, osim ako su pridružena međunarodna organizacija za proizvod i Fond postigli zajednički sporazum sukladno kriterijima izvršnog odbora;

(c) da se pridružena međunarodna organizacija za proizvod stalno brine, i za to odgovara Fondu, o održavanju i čuvanju zaliha za koje je Fondu dano jamstvo ili za koje su deponirane vlasničke potvrde kod treće osobe u njegovu korist, kao i da će ugovoriti odgovarajuće osiguranje i donijeti odgovarajuće sigurnosne i druge mjere u pogledu održavanja i rukovanja takvim zalihama;

(d) da pridružena međunarodna organizacija za proizvod sklapa odgovarajuće ugovore o zajmovima s Fondom u kojima se utvrđuju uvjeti bilo kojeg zajma Fonda toj pridruženoj međunarodnoj organizaciji za proizvod, uključujući i dogovore vezane za vraćanje glavnice i plaćanje kamata;

(e) da pridružena međunarodna organizacija za proizvod, prema potrebi, izvješćuje Fond o stanju i razvoju tržišta proizvoda kojim se pridružena međunarodna organizacija za proizvod bavi.

10. Sporazumom o pridruživanju također se, između ostalog, propisuje:

(a) da Fond, prema odredbama stavka 11. točke (a) ovog članka, pridruženoj međunarodnoj organizaciji za proizvod na zahtjev omogućuje povlačenje ukupnog ili dijela iznosa položenog sukladno članku 14. stavcima 1. i 2.;

(b) da Fond pridruženoj međunarodnoj organizaciji za proizvod daje zajmove u ukupnom iznosu glavnice ne višem od ukupnog nepozvanog jamstvenog kapitala, novca umjesto jamstvenog kapitala te jamstava koja daju sudionici pridruženoj međunarodnoj organizaciji za proizvod na temelju svojeg sudjelovanja u toj pridruženoj međunarodnoj organizaciji za proizvod sukladno članku 14. stavcima od 4. do 7.;

(c) da se podignuta sredstva i zajmovi od strane svake pridružene međunarodne organizacije za proizvod, a sukladno gornjim točkama (a) i (b), mogu koristiti samo za nabavu zaliha u svrhu popunjavanja pričuva kojih je trošak utvrđen NFZ-ima sukladno odredbama stavka 8. ovog članka. Za plaćanje takvih troškova ne može se utrošiti svota viša od svote utvrđene NFZ-ima svake pridružene međunarodne organizacije za proizvod za plaćanje određenih tekućih troškova u skladu sa stavkom 8. ovog članka;

(d) da Fond, osim u slučaju navedenom u stavku 11. točki (c) ovog članka, vlasničke potvrde bez odgode stavlja na raspolaganje pridruženoj međunarodnoj organizaciji za proizvod u svrhu njihovog korištenja u prodaji robnih pričuva;

(e) da će Fond informacije koje daje pridružena međunarodna organizacija za proizvod smatrati povjerljivima i čuvati ih.

11. U slučaju neposrednog neispunjenja obveza pridružene međunarodne organizacije za proizvod u vezi sa zajmom Fonda, Fond se s tom pridruženom međunarodnom organizacijom za proizvod konzultira o mjerama koje poduzima u svrhu sprečavanja takvog neispunjenja. Za podmirenje svih neispunjenih obveza od strane pridružene međunarodne organizacije za proizvod, Fond ima pravo teretiti, ovim redoslijedom sljedeća sredstva, a do iznosa neispunjenih obveza:

(a) novčana sredstva koja pridružena međunarodna organizacija za proizvod - dužnik ima deponirana u Fondu;

(b) uplaćeni jamstveni kapital i jamstva koja daju sudionici u pridruženoj međunarodnoj organizaciji za proizvod - dužniku na temelju njihovog sudjelovanja u toj pridruženoj međunarodnoj organizaciji za proizvod u proporcionalnom omjeru;

(c) ne dovodeći pritom u pitanje odredbe iz stavka 15. ovog članka, sve vlasničke potvrde koje je pridružena međunarodna organizacija za proizvod - dužnik deponirala u Fondu ili kod treće osobe u njegovu korist.

12. U slučaju da Fond ne može na drugi način ispuniti preuzete obveze za zajmove prvog računa, za ispunjenje svojih obveza koristi niže navedena sredstva, prema navedenom redoslijedu, i to samo ako pridružena međunarodna organizacija za proizvod nije ispunila svoje obveze prema Fondu, a Fond je, u najvećoj mogućoj mjeri, iskoristio sredstva iz stavka 11. ovog članka:

(a) posebnu pričuvu;

(b) prihod od uplate upisanih dionica dodijeljenih prvom računu;

(c) prihod od upisa plativih dionica;

(d) prihod od pozvanog jamstvenog kapitala na plaćanje i jamstava u proporcionalnom omjeru, koja daju sudionici u pridruženoj međunarodnoj organizaciji za proizvod - dužniku na temelju njihovog sudjelovanja u drugim pridruženim međunarodnim organizacijama za proizvod.

Plaćanja koja izvrše sudionici u pridruženim međunarodnim organizacijama za proizvod u skladu s gornjom točkom (d) Fond, u najkraćem mogućem roku, naknađuje iz sredstava danih sukladno stavcima 11., 15., 16. i 17. ovog članka; a sva sredstva preostala nakon vraćanja koriste se za popunjavanje spomenutih sredstava iz točaka (a), (b) i (c) ovog stavka obrnutim redoslijedom.

13. Prihod ostvaren pozivanjem na plaćanje ukupnog jamstvenog kapitala i ukupnih jamstava u proporcionalnom omjeru koristi Fond, nakon što je iskoristio sredstva iz stavka 12. točaka (a), (b) i (c), kako bi podmirio neispunjene obveze neke pridružene međunarodne organizacije za proizvod.

14. Kako bi Fond mogao podmiriti nepodmirene obveze koje su preostale i nakon što je iskoristio sredstva iz stavaka 12. i 13 ovog članka, dionice koje predstavljaju uplaćeni temeljni kapital povećavaju se za iznos potreban za podmirenje takvih obveza, radi čega se saziva hitan sastanak upravnog vijeća koje odlučuje o načinu povećanja kapitala.

15. Fond slobodno raspolaže pričuvama koje mu ustupi pridružena međunarodna organizacija za proizvod - dužnik sukladno stavku 11. ovog članka. Fond ipak nastoji izbjeći prodaju po nepovoljnim cijenama, odgađajući prodaju najduže što može, a da zbog nje ne dođe u situaciju da ugrozi pravodobno ispunjenje obveza samog Fonda.

16. Izvršni odbor u odgovarajućim vremenskim razmacima, a u dogovoru s predmetnom međunarodnom organizacijom za proizvod – dužnikom, provjerava prodaje li Fond pričuve sukladno stavku 11. točki (c) ovog članka, te kvalificiranom većinom odlučuje hoće li odgoditi ili njihovu prodaju.

17. Prihod ostvaren prodajom tih pričuva koristi se najprije za ispunjavanje svih obveza Fonda nastalih na temelju zajmova u korist prvog računa koje je zatim odobrio pridruženoj predmetnoj međunarodnoj organizaciji za proizvod, a zatim za popunjavanje obrnutim redoslijedom, sredstava iz stavka 12. ovog članka.

Članak 18.

Drugi račun

1. Sredstva drugog računa sastoje se od:

(a) dijela uplaćenog temeljnog kapitala dodijeljenog drugom računu sukladno članku 10. stavku 3.;

(b) dobrovoljnih priloga uplaćenih na drugi račun;

(c) neto prihoda kojima se s vremena na vrijeme povećavaju sredstva na drugom računu;

(d) zajmova;

(e) svih drugih sredstava koja se Fondu stave na raspolaganje ili koja Fond primi ili stekne u svrhu poslovanja svojeg drugog računa sukladno ovom Sporazumu.

2. Ukupni iznos zajmova i potpora koje odobri Fond, kao i sredstava kojima sudjeluje u njima, u okviru poslovanja njegovog drugog računa ne smiju prijeći ukupni iznos sredstava na drugom računu.

3. Fond može odobravati zajmove ili sudjelovati u njima, ne dirajući iznos onog dijela uplaćenog temeljnog kapitala koji dodijeljen drugom računu, davati potpore za financiranje raznih mjera na području proizvoda za robne pričuve, sukladno odredbama ovog Sporazuma, a posebno sljedećim uvjetima:

(a) mjere su mjere za razvoj proizvoda, u svrhu poboljšanja strukturnih uvjeta na tržištima, dugoročnog jačanja tržišnog natjecanja i mogućnosti određenih proizvoda. Takve mjere uključuju istraživanje i razvoj, bolju produktivnost, marketing i druge mjere koje bi, prvenstveno kroz zajedničko financiranje ili tehničku pomoć, trebale omogućiti vertikalnu diversifikaciju. Sve te mjere mogu se donositi zasebno, kao kod lako kvarljivih i drugih proizvoda čiji se problemi ne mogu riješiti na odgovarajući način popunjavanjem robnih pričuva, ili kao dopuna aktivnostima kojima se stvaraju pričuve ili kao podrška tim aktivnostima;

(b) pokrovitelji tih mjera su i proizvođači i potrošači u okviru jedne međunarodne institucije za proizvod, a nadziru i njihovu provedbu;

(c) Fond preko drugog računa posluje davanjem zajmova i potpora nekoj međunarodnoj instituciji za proizvod ili njezinoj agenciji, ili članici ili članicama koje ta međunarodna institucija za proizvod odredi sukladno uvjetima koje izvršni odbor ocijeni prikladnima, uzimajući u obzir financijsku situaciju međunarodne institucije za proizvod ili dotične članice ili članica te prirode i potreba predložene aktivnosti. Ti zajmovi mogu biti osigurani državnim ili nekim drugim odgovarajućim jamstvima koja će dostaviti međunarodna institucija za proizvod ili članica ili članice koje odredi ta međunarodna institucija za proizvod;

(d) međunarodna institucija za proizvod, kao pokrovitelj projekta koji Fond financira preko svog drugog računa, Fondu podnosi iscrpan pisani prijedlog u kojem navodi svrhu, trajanje, mjesto, cijenu projekta i troškove agencije odgovorne za njegovu provedbu;

(e) prije odobrenja bilo kojeg zajma ili potpore, glavni direktor iznosi izvršnom odboru detaljnu ocjenu prijedloga, zajedno sa svojim preporukama i s mišljenjem savjetodavnog odbora, ako je potrebno, sukladno članku 25. stavku 2. O izboru i odobrenju prijedloga odlučuje izvršni odbor i to kvalificiranom većinom sukladno ovom Sporazumu i pravilima i propisima koji se donesu sukladno ovom Sporazumu, a kojima će se urediti poslovanje Fonda;

(f) za ocjenu prijedloga projekata koji su mu predstavljeni radi financiranja, Fond u pravilu koristi usluge međunarodnih ili regionalnih institucija te, prema potrebi, može koristiti usluge drugih mjerodavnih agencija i konzultanata specijaliziranih za to područje. Fond tim institucijama može povjeriti i upravljanje zajmovima i potporama, kao i nadzor nad provedbom projekata koje financira. Te institucije, agencije i konzultanti biraju se u skladu s pravilima i propisima koje je donijelo upravno vijeće;

(g) kod odobravanja bilo kojeg zajma ili sudjelovanja u njemu, Fond mora voditi računa o mogućnostima zajmoprimca i svakog jamca da ispunjavaju obveze preuzete u okviru projekta prema Fondu;

(h) Fond sklapa ugovor s međunarodnom institucijom za proizvod, njegovom agencijom, dotičnom članicom ili članicama, navodeći iznos, uvjete zajma ili potpore te osiguravajući, između ostalog, sva državna ili druga odgovarajuća jamstva sukladno ovom Sporazumu i svim propisima koje odredi Fond;

(i) sredstvima koja se dodjeljuju u okviru bilo kojeg financiranja korisnik raspolaže samo u svrhu pokrivanja troškova projekta;

(j) Fond ne financira one projekte koji su se u svojem početku financirali iz drugih izvora;

(k) zajmovi su plativi u valuti ili valutama u kojima su odobreni;

(l) Fond čini sve da zbog aktivnosti njegovog drugog računa ne dođe do dvostrukog financiranja s postojećim međunarodnim i regionalnim financijskim institucijama, ali s tim institucijama može sudjelovati u sufinanciranju;

(m) pri utvrđivanju prioriteta za korištenje sredstava s drugog računa, Fond prednost daje proizvodima koji su od interesa za najslabije razvijene države;

(n) pri razmatranju projekata koje će financirati sredstvima s drugog računa, dužnu važnost pridaje proizvodima koji su od interesa za države u razvoju, posebno proizvodima malih proizvođača – izvoznika;

(o) Fond posebno vodi računa o potrebi da se ne koristi nerazmjeran dio sredstava s drugog računa samo za jedan proizvod.

4. Zajmovi koje Fond, sukladno članku 16. stavku 5. točki (a), ugovori za potrebe drugog računa, moraju biti u skladu s pravilima i propisima koje donese upravno vijeće i sljedećim uvjetima:

(a) zajmovi se odobravaju po povoljnim uvjetima koji su navedeni u pravilima i propisima koje donese Fond, a sredstva s osnove prihoda od zajmova ne pozajmljuju se po povoljnijim uvjetima od uvjeta u kojima su zajmovi dobiveni;

(b) prihod s osnove zajma u knjigovodstvu se knjiži na konto zajmova kojih se sredstva čuvaju, koriste, angažiraju, ulažu ili knjiže na bilo koji drugi način, potpuno neovisno o drugim sredstvima Fonda, uključujući i ostala sredstva drugog računa;

(c) ostala sredstva Fonda, uključujući i ostala sredstva drugog računa, neće se opterećivati ni koristiti za sravnjivanje gubitaka ni podmirenje obveza koje su nastale poslovanjem ili drugim aktivnostima tog kreditnog konta;

(d) uzimanje zajmova za potrebe drugog računa odobrava izvršni odbor.

POGLAVLJE VII

ORGANIZACIJA I UPRAVLJANJE

Članak 19.

Struktura Fonda

Fond ima upravno vijeće, izvršni odbor, glavnog direktora i onoliko službenika koliko mu je potrebno u izvršavanju njegovih zadaća.

Članak 20.

Upravno vijeće

1. Sve ovlasti Fonda dodjeljuju se upravnom vijeću.

2. Svaka članica postavlja jednog direktora i njegovog zamjenika koji sudjeluju u radu upravnog vijeća prema želji članice koja ih postavlja. Zamjenik može sudjelovati u sastancima, ali može glasovati samo u odsutnosti svog nalogodavca.

3. Upravno vijeće može na izvršno vijeće prenijeti sve svoje ovlasti, osim ovlasti:

(a) za odlučivanje o temeljnoj politici Fonda;

(b) za prihvaćanje uvjeta za pridruživanje ovom Sporazumu sukladno članku 56.;

(c) za suspendiranje članice;

(d) za smanjenje ili povećanje temeljnih uloga;

(e) za usvajanje izmjena ovog Sporazuma;

(f) za prekid aktivnosti Fonda i diobu imovine Fonda sukladno poglavlju IX.;

(g) za imenovanje glavnog direktora;

(h) za odlučivanje o žalbama članica na odluke koje je izvršni odbor donio u vezi s tumačenjem ili primjenom ovog Sporazuma;

(i) za usvajanje godišnjih financijskih izvještaja Fonda nakon što ih potvrdi revizor;

(j) za donošenje odluka sukladno članku 16. stavku 4., u pogledu neto prihoda nakon raspoređivanja dijela istog u posebnu pričuvu;

(k) za odobrenje predloženih sporazuma o pridruživanju;

(l) za odobrenje predloženih sporazuma s ostalim međunarodnim organizacijama sukladno članku 29. stavcima 1. i 2.;

(m) za odlučivanje o popunjavanju drugog računa sukladno članku 13.

4. Upravno vijeće se sastaje jednom godišnje, izvanredno se sastaje na temelju donesene odluke ili na zahtjev 15 direktora koji predstavljaju najmanje jednu četvrtinu ukupnog broja glasova, ili na zahtjev izvršnog odbora.

5. Kvorum za bilo koji sastanak upravnog vijeća čini većina direktora koji predstavljaju najmanje dvije trećine ukupnog broja glasova.

6. Upravno vijeće, visokokvalificiranom većinom, donosi pravila i propise, pod uvjetom da nisu u suprotnosti s ovim Sporazumom, a koje smatra potrebnima za poslovanje Fonda.

7. Direktori i zamjenici svoju dužnost obavljaju bez naknade Fonda, osim ako upravno vijeće kvalificiranom većinom odluči da će im platiti razumne dnevnice i putne troškove zbog dolaska na sastanak.

8. Na svakom godišnjem sastanku upravno vijeće, između direktora, bira predsjednika. Predsjednik obnaša svoju dužnost do izbora svojeg nasljednika. Predsjednik može obnašati svoju dužnost tijekom dva uzastopna mandata.

Članak 21.

Glasovanje u upravnom vijeću

1. Glasovi u upravnom vijeću raspodjeljuju se među državama članicama sukladno Prilogu D.

2. Odluke u upravnom vijeću se, uvijek kad je to moguće, donose bez glasovanja.

3. Osim ako je drukčije navedeno u ovom Sporazumu, o svim se pitanjima pred upravnim vijećem odlučuje običnom većinom.

4. Upravno vijeće može pravilima i propisima utvrditi postupak po kojem izvršni odbor može dobiti glas vijeća o određenom pitanju bez sazivanja sastanka vijeća.

Članak 22.

Izvršni odbor

1. Izvršni odbor odgovoran je za upravljanje aktivnostima Fonda i o njima izvješćuje upravno vijeće. U tu svrhu, izvršni odbor vrši ovlasti koje su mu dodijeljene drugdje u Sporazumu ili koje je na njega prenese upravno vijeće. Pri vršenju prenesenih ovlasti, izvršni odbor odluke donosi istom većinom koja bi bila potrebna i u upravnom vijeću.

2. Upravno vijeće bira 28 izvršnih direktora i jednog zamjenika za svakog izvršnog direktora na način utvrđen u Prilogu E.

3. Svaki izvršni direktor i njegov zamjenik bira se za razdoblje od dvije godine i mogu biti ponovno izabrani. Dužnost obnašaju do izbora njihovih nasljednika. Zamjenik može sudjelovati na sastancima, ali glasovati može samo u odsutnosti svog nalogodavca.

4. Izvršni odbor djeluje u sjedištu Fonda te se sastaje koliko često to zahtijeva poslovanje Fonda.

5. (a) Izvršni direktori i njihovi zamjenici svoju dužnost obnašaju bez naknade Fonda. Fond im, međutim, može platiti razumne dnevnice i putne troškove zbog dolaska na sastanak. (b) Ne dovodeći u pitanje odredbe gornje točke (a), izvršne će direktore i njihove zamjenike Fond platiti ako upravno vijeće kvalificiranom većinom odluči da će u odboru raditi puno radno vrijeme.

6. Kvorum za bilo koji sastanak izvršnog odbora čini većina izvršnih direktora koji predstavljaju najmanje dvije trećine ukupnog broja glasova.

7. Izvršni odbor može pozvati izvršne čelnike pridruženih međunarodnih organizacija za proizvod i međunarodnih institucija za proizvod da, bez prava glasa, sudjeluju u odlučivanju izvršnog odbora.

8. Izvršni odbor poziva glavnog tajnika UNCTAD-a da sudjeluje na sastancima izvršnog odbora kao promatrač.

9. Izvršni odbor može pozvati predstavnike drugih zainteresiranih međunarodnih institucija da nazoče sastancima odbora kao promatrači.

Članak 23.

Glasovanje u izvršnom odboru

1. Svaki izvršni direktor ima pravo dati onoliko glasova koliko se može pripisati članicama koje predstavlja. Ovi se glasovi ne moraju davati odjednom.

2. Izvršni odbor, uvijek kad je to moguće, donosi odluke bez glasovanja.

3. Osim ako je drukčije utvrđeno ovim Sporazumom, izvršni odbor o svim razmatranim pitanjima odlučuje običnom većinom.

Članak 24.

Glavni direktor i osoblje

1. Upravno vijeće imenuje glavnog direktora kvalificiranom većinom. Ako je imenovani, u vrijeme postavljenja, direktor ili izvršni direktor, ili zamjenik, odstupa s te dužnosti prije preuzimanja dužnosti glavnog direktora.

2. Glavni direktor, pod nadzorom upravnog vijeća i izvršnog odbora, upravlja svakodnevnim poslovanjem Fonda.

3. Glavni je direktor glavni rukovoditelj Fonda i predsjednik izvršnog odbora te sudjeluje na sastancima odbora bez prava glasa.

4. Mandat glavnog direktora je četiri godine, a može se ponovno imenovati na još jedan mandat. Međutim, glavni direktor prestaje obnašati svoju dužnost kada tako odluči upravno vijeće kvalificiranom većinom.

5. Glavni direktor odgovoran je za organizaciju osoblja, imenovanje i razrješenje članova osoblja od dužnosti sukladno statutu i pravilniku o osoblju kojeg treba donijeti Fond. Iako glavni direktor prigodom zapošljavanja osoblja mora najveću važnost pridati učinkovitosti i stručnosti, mora voditi računa da geografska zastupljenost bude što veća.

6. U obavljanju svojih funkcija, glavni direktor i osoblje odgovorni su samo Fondu i nijednom drugom tijelu. Svaka članica poštuje međunarodni karakter svoje dužnosti i suzdržava se od svih pokušaja da utječe na glavnog direktora ili bilo kojeg člana osoblja u obnašanju njegove dužnosti.

Članak 25.

Savjetodavni odbor

1. (a) Upravno vijeće, imajući u vidu potrebu da drugi račun bude što je moguće aktivniji, u najkraćem mogućem roku osniva savjetodavni odbor sukladno pravilima i propisima koje donosi upravno vijeće, a kako bi se omogućile aktivnosti drugog računa. (b) Kod sastava savjetodavnog odbora, s dužnom se pažnjom vodi računa o potrebi za širokom i pravičnom geografskom raspodjelom, za stručnošću pojedinca u pitanjima razvoja proizvoda, te osiguranju zastupljenosti što raznovrsnijih interesa, posebno uplatitelja dobrovoljnih priloga.

2. Zadaće savjetodavnog odbora su:

(a) savjetovati izvršni odbor o tehničkim i ekonomskim aspektima programa mjera koje međunarodne institucije za proizvod predlažu Fondu za financiranje i sufinanciranje preko drugog računa te o relativnom prioritetu koji bi se trebao dati pojedinim prijedlozima;

(b) na zahtjev izvršnog odbora savjetovati o posebnim aspektima vezanima za ocjenu određenih projekata koji se razmatraju u svrhu njihovog financiranja preko drugog računa;

(c) savjetovati izvršni odbor o smjernicama i kriterijima za određivanje relativnih prioriteta među mjerama obuhvaćenim drugim računom, za procjenu postupaka za davanje pomoći za potpore i zajmove te za sufinanciranje s ostalim međunarodnim financijskim institucijama i drugim tijelima;

(d) davati primjedbe na izvješća glavnog direktora o nadzoru, provedbi i procjeni projekata koji se financiraju preko drugog računa.

Članak 26.

Odredbe o proračunu i reviziji

1. Administrativni troškovi Fonda pokrivaju se prihodima prvog računa.

2. Glavni direktor priprema godišnji administrativni proračun koji razmatra izvršni odbor te ga zajedno sa svojim preporukama predaje upravnom vijeću na odobrenje.

3. Glavni direktor odlučuje o vanjskoj i neovisnoj godišnjoj reviziji financijskih izvještaja Fonda. Financijski izvještaji se nakon revizije podnose izvršnom odboru, koji ih zajedno sa svojim preporukama, predaje upravnom vijeću na odobrenje.

Članak 27.

Mjesto sjedišta

Sjedište Fonda nalazi se tamo gdje to upravno vijeće odluči kvalificiranom većinom na prvom godišnjem sastanku, ako je to moguće. Fond može, odlukom upravnog vijeća, prema potrebi, osnovati druge urede, na državnom području bilo koje članice.

Članak 28.

Objava izvještaja

Fond objavljuje i članicama dostavlja godišnje financijske izvještaje koje je pregledao nezavisni revizor. Nakon što upravno vijeće usvoji izvješća, izvješća se dostavljaju na uvid Glavnoj skupštini Ujedinjenih naroda, Odboru za trgovinu i razvoj UNCTAD-a te pridruženim međunarodnim organizacijama za proizvod i ostalim zainteresiranim međunarodnim organizacijama.

Članak 29.

Odnosi s Ujedinjenim narodima i ostalim organizacijama

1. Fond može stupiti u pregovore s Ujedinjenim narodima radi sklapanja sporazuma kojim se Fond dovodi u vezu s Ujedinjenim narodima kao jednom od specijaliziranih agencija iz članka 57. Povelje Ujedinjenih naroda. Svaki sporazum sklopljen u skladu s člankom 63. Povelje, mora, po preporuci izvršnog odbora, odobriti upravno vijeće.

2. Fond može usko surađivati s UNCTAD-om i organizacijama u sustavu Ujedinjenih naroda, ostalim međuvladinim organizacijama, međunarodnim financijskim institucijama, nevladinim organizacijama i vladinim organizacijama koje se bave srodnim djelatnostima, te, ako se to smatra potrebnim, s tim tijelima sklapati sporazume.

3. Fond može uspostaviti radne odnose s tijelima iz stavka 2. ovog članka, prema odluci izvršnog odbora.

POGLAVLJE VIII.

ISTUPANJE I SUSPENZIJA ČLANSTVA TE ISTUPANJE PRIDRUŽENIH MEĐUNARODNIH ORGANIZACIJA ZA PROIZVOD

Članak 30.

Istupanje članica

Članica može, u bilo koje vrijeme, osim kako je predviđeno člankom 35. stavkom 2. točkom (b), a sukladno odredbama članka 32., istupiti iz Fonda uz prethodnu pisanu obavijest Fondu. Takvo istupanje stupa na snagu na datum naznačen u obavijesti, a najmanje 12 mjeseci nakon što Fond primi obavijest.

Članak 31.

Suspenzija članstva

1. Ako članica ne ispuni svoje financijske obveze prema Fondu, upravno vijeće može, osim kako je utvrđeno člankom 35. stavkom 2. točkom (b), kvalificiranom većinom, suspendirati njezino članstvo. Tako suspendirana članica automatski prestaje biti članica na jednu godinu od datuma suspenzije, osim ako upravno vijeće odluči suspenziju produljiti za razdoblje od još jedne godine.

2. Kad upravno vijeće bude smatralo da je suspendirana članica ispunila svoje financijske obveze prema Fondu, vijeće članici vraća njezina prava.

3. Tijekom suspenzije, članica ne ostvaruje nikakva prava utvrđena ovim Sporazumom, osim prava na istupanje i na arbitražu tijekom prestanka aktivnosti Fonda, ali mora poštovati sve svoje obveze iz ovog Sporazuma.

Članak 32.

Podmirenje računa

1. Kad neka članica prestane biti članicom, obvezna se je odazvati pozivima na plaćanje koje joj je uputio Fond prije toga, te podmiriti nepodmirena plaćanja do dana kad je prestala biti članicom, a s obzirom na svoje obveze prema Fondu. Također je dužna ispuniti sve svoje obveze u pogledu jamstvenog kapitala, dok se ne postignu dogovori prihvatljivi za Fond, a koji su sukladni s člankom 14. stavcima od 4. do 7. Svakim se sporazumom o pridruživanju određuje da, ako sudionik u odgovarajućoj pridruženoj međunarodnoj organizaciji za proizvod prestaje biti član, pridružena međunarodna organizacija za proizvod osigurava da se ti dogovori ispune najkasnije na datum na koji član prestaje biti članom.

2. Kad članica prestane biti članicom, Fond donosi potrebne mjere kako bi se otkupili njezini udjeli sukladno članku 16. stavcima 2. i 3., a kao dio podmirenja računa s tom članicom, te poništava njegov jamstveni kapital pod uvjetom da su ispunjene obveze i uvjeti iz stavka 1. ovog članka. Otkupna cijena dionica je vrijednost iskazana u knjigama Fonda na datum kad članica prestaje biti članicom, pod uvjetom da bilo koji iznos koji duguje članici, Fond može primijeniti na bilo koju nepodmirenu obvezu te članice, sukladno stavku 1. ovog članka.

Članak 33.

Istupanje pridruženih međunarodnih organizacija za proizvod

1. Pridružena međunarodna organizacija za proizvod može, sukladno uvjetima Sporazuma o pridruživanju, istupiti iz udruženja s Fondom, pod uvjetom da ta pridružena međunarodna organizacija za proizvod otplati sve nepodmirene zajmove koje je dobila od Fonda prije datuma stupanja na snagu tog istupanja. Pridružena međunarodna organizacija za proizvod i njezini sudionici obvezni su nakon toga samo odazvati se samo na one pozive na plaćanje Fondu koji su joj upućeni prije tog datuma, a u vezi s njezinim obvezama prema Fondu.

2. Kad pridružena međunarodna organizacija za proizvod prestane biti pridružena Fondu, Fond, nakon ispunjenja obveza navedenih u stavku 1. ovog članka:

(a) donosi mjere potrebne za povrat bilo kojeg novčanog pologa i bilo koje vlasničke potvrde koje su kod Fonda za račun te pridružene međunarodne organizacije za proizvod;

(b) donosi mjere potrebne za povrat ukupnog deponiranog novca umjesto jamstvenog kapitala, te poništava jamstveni kapital i jamstva.

POGLAVLJE IX.

SUSPENZIJA I PRESTANAK AKTIVNOSTI TE PODMIRENJE OBVEZA

Članak 34.

Privremena suspenzija aktivnosti

U slučaju nastupanja ozbiljnih okolnosti, izvršni odbor može privremeno suspendirati aktivnosti Fonda koje smatra potrebnim, a u očekivanju da upravno vijeće, kad bude u prilici, ispita situaciju i donese odgovarajuće mjere.

Članak 35.

Prestanak aktivnosti

1. Upravno vijeće može, odlukom donesenom glasovanjem dvije trećine ukupnog broja direktora, a koji predstavljaju najmanje tri četvrtine ukupnog broja glasova, prekinuti aktivnosti Fonda. Po donošenju takve odluke, Fond odmah prestaje sa svim aktivnostima, osim onima neophodnim za održavanje i očuvanje svoje imovine i podmirenje neplaćenih obveza.

2. Fond postoji do konačnog podmirenja svojih obveza i konačne raspodjele imovine, a sva prava i obveze Fonda i njegovih članica na temelju ovog Sporazuma ostaju u cijelosti na snazi, osim što:

(a) Fond nema obvezu na zahtjev pridružene međunarodne organizacije za proizvod osigurati vraćanje pologa sukladno članku 17. stavku 10. točki (a) ili davati nove zajmove pridruženim međunarodnim organizacijama za proizvod sukladno članku 17. stavku 10. točki (b);

(b) nijedna članica ne može istupiti ili biti suspendirana nakon što je donesena odluka o obustavi i prestanku aktivnosti.

Članak 36.

Podmirenje obveza: opće odredbe

1. Izvršni odbor odlučuje o načinu i redoslijedu korištenja sredstava Fonda u svrhu podmirenja obveza. Prije plaćanja vjerovnicima s izravnim potraživanjima, izvršni odbor, kvalificiranom većinom, stvara potrebne pričuve ili donosi odluke potrebne da bi se, shodno njegovoj ocjeni, osigurala raspodjela sredstava u razmjernom omjeru između mogućih vjerovnika i vjerovnika s izravnim potraživanjima.

2. U skladu s ovim poglavljem ne vrši se nikakva raspodjela sredstava dok:

(a) sve obveze predmetnog računa nisu ispunjene ili osigurane; i

(b) upravno vijeće kvalificiranom većinom ne odluči izvršiti raspodjelu.

3. Nakon odluke upravnog vijeća iz stavka 2. točke (b) ovog članka, izvršni odbor potom pristupa raspodjeli preostalih sredstava s predmetnog računa sve dok se ne raspodijele sva sredstva. Takva raspodjela bilo kojoj članici ili sudioniku u pridruženoj međunarodnoj organizaciji za proizvod koji nije član ovisi o prethodnom podmirenju svih nepodmirenih potraživanja Fonda prema tom članu ili sudioniku te se vrši u vrijeme i u valuti ili drugim sredstvima za koje upravno vijeće smatra da su pošteni i pravedni.

Članak 37.

Podmirenje obveza: prvi račun

1. Sve nepodmirene zajmove dane pridruženim međunarodnim organizacijama za proizvod u okviru aktivnosti prvog računa u vrijeme donošenja odluke o prestanku aktivnosti Fonda, predmetne pridružene međunarodne organizacije za proizvod moraju vratiti u roku od 12 mjeseci od donošenja odluke. Po vraćanju tih zajmova, vlasničke potvrde dane kao jamstvo ili deponirane kod trećih osoba u korist Fonda, vraćaju se pridruženim međunarodnim organizacijama za proizvod.

2. Vlasničke potvrde koje su Fondu kao jamstvo, ili deponirane kod trećih osoba u njegovu korist, a odnose se na proizvode kupljene novčanim polozima pridruženih međunarodnih organizacija za proizvod vraćaju se tim pridruženim međunarodnim organizacijama za proizvod kako je predviđeno stavkom 3. točkom (b) ovog članka za novčane pologe i dodatno uplaćeni kapital, uvijek i kada su te pridružene međunarodne organizacije za proizvod u potpunosti ispunile svoje obveze prema Fondu.

3. Sljedeće se obveze koje je Fond preuzeo u okviru aktivnosti prvog računa ispunjavaju istodobno s korištenjem sredstava s prvog računa u svrhu podmirenja obveza, a sukladno članku 17. stavcima od 12. do 14.:

(a) obveze prema vjerovnicima Fonda; i

(b) obveze prema pridruženim međunarodnim organizacijama za proizvod u pogledu novčanih pologa i dodatno uplaćenog kapitala koje Fond drži sukladno članku 14. stavcima 1., 2., 3. i 8., uvijek i kada su te pridružene međunarodne organizacije za proizvod u potpunosti ispunile svoje obveze prema Fondu.

4. Raspodjela svih preostalih sredstava s prvog računa vrši se na sljedećoj osnovi i sljedećim redoslijedom:

(a) iznosi do vrijednosti bilo kojeg kapitala pozvanog i uplaćenog od strane članica sukladno članku 17. stavku 12. točki (d) i stavku 13., raspodjeljuju se među tim članicama razmjerno njihovim udjelima, a u ukupnoj vrijednosti tog pozvanog i uplaćenog jamstvenog kapitala;

(b) iznosi do vrijednosti svih jamstava kojih je plaćanje zatraženo od sudionika u pridruženim međunarodnim organizacijama za proizvod koji nisu članovi, sukladno članku 17. stavku 12. točki (d) i stavku 13., raspodjeljuju se tim sudionicima razmjerno njihovim udjelima u ukupnoj vrijednosti takvih pozvanih i uplaćenih jamstava.

5. Raspodjela svih sredstava s prvog računa preostalih nakon raspodjela iz stavka 4. ovog članka vrši se članicama razmjerno njihovim upisanim dionicama koje predstavljaju uplaćeni kapital dodijeljen prvom računu.

Članak 38.

Podmirenje obveza: drugi račun

1. Obveze Fonda u pogledu aktivnosti drugog računa ispunjavaju se korištenjem sredstava s drugog računa sukladno članku 18. stavku 4.

2. Raspodjela preostalih sredstava s drugog računa vrši se prvo članicama do vrijednosti njihovih upisanih dionica koje predstavljaju uplaćeni kapital dodijeljen drugom računu, sukladno članku 10. stavku 3., a zatim uplatiteljima na taj račun razmjerno njihovom udjelu u ukupnom uplaćenom iznosu sukladno članku 13.

Članak 39.

Podmirenje obveza: ostala imovina Fonda

1. Sva ostala imovina koristi se u svrhu plaćanja u trenutku ili trenucima kada to odluči upravno vijeće, prema preporukama izvršnog odbora i u skladu s postupcima o kojima odlučuje izvršni odbor kvalificiranom većinom.

2. Prihodi od prodane imovine koriste se za razmjerno ispunjavanje obveza iz članka 37. stavka 3. i članka 38. stavka 1. Sva preostala sredstva raspodjeljuju se prvo na osnovi i redoslijedom kako je predviđeno člankom 37. stavkom 4., a zatim članicama razmjerno njihovim upisanim dionicama koje predstavljaju izravno uplaćeni kapital.

POGLAVLJE X.

PRAVNI STATUS, POVLASTICE I IMUNITETI

Članak 40.

Svrhe

Kako bi Fond mogao obaviti povjerene mu zadatke, na državnom području svake države članice ima pravni status, povlastice i imunitet koji se utvrđuju u ovom poglavlju.

Članak 41.

Pravni status Fonda

Fond ima punu pravnu osobnost, a posebno sposobnost za sklapanje međunarodnih sporazuma s državama i međunarodnim organizacijama, zaključivanja ugovora, kupnje i prodaje pokretne i nepokretne imovine te pokretanja sudskih postupaka.

Članak 42.

Imunitet u sudskim postupcima

1. Fond uživa imunitet u svakom sudskom postupku, osim u postupcima koje protiv njega pokrenu:

(a) zajmodavci onih sredstava koje je Fond pozajmio, a u vezi tih sredstava;

(b) kupci i imatelji vrijednosnih papira koje je Fond izdao, a u vezi s tim vrijednosnim papirima; i

(c) cesionari i njihovi sljednici, kupci i imatelji vrijednosnih papira u vezi s ranije spomenutim transakcijama.

Ti se postupci mogu pokretati samo pred mjesno nadležnim sudovima o kojima se Fond pismeno suglasio s drugom stranom. Međutim, ako ne postoji odredba u vezi sa sudom ili ako sporazum s obzirom na nadležnost tih sudova nije na snazi zbog razloga koji se ne mogu pripisati strani koja je pokrenula sudski postupak protiv Fonda, taj se postupak može pokrenuti u mjestu sjedišta Fonda ili u kojem je postavio osobu koja će primati obavijesti o pokretanju sudskog postupka.

2. Članice, pridružene međunarodne organizacije za proizvod, međunarodne institucije za proizvod ili njihovi sudionici ili osobe koje su ih zastupale ili imale potraživanja prema njima, neće pokretati nikakve sudske postupke protiv Fonda, osim u slučajevima predviđenim stavkom 1. ovog članka. Međutim, pridružene međunarodne organizacije za proizvod, međunarodne institucije za proizvod ili njihovi sudionici u rješavanju sporova između sebe i Fonda mogu dokazivati i ostvarivati svoja prava u skladu s posebnim postupcima propisanima u sporazumima s Fondom, a članice na način uređen ovim Sporazumom i svim pravilima i propisima koje donese Fond.

3. Ne dovodeći u pitanje odredbe iz stavka 1. ovog članka, imovina i ostala sredstva Fonda, gdje god se nalazila i tko god ih držao, uživaju imunitet od svake pretrage, bilo kojeg oblika oduzimanja, prisilne prodaje ili pljenidbe, svake ovrhe ili sudske zabrane i ostalih sudskih postupaka koji bi mogli utjecati ili spriječiti raspolaganje robnim pričuvama ili vlasničkim potvrdama, kao i od svih ostalih privremenih mjera prije nego nadležan sud sukladno stavku 1. ovog članka donese konačnu odluku protiv Fonda.

Članak 43.

Imunitet imovine od drugih mjera

Imovina i sredstva Fonda, gdje god se i kod koga nalazili, imaju imunitet od pretrage, oduzimanja, pljenidbe, eksproprijacije i ostalih oblika upletanja ili oduzimanja na temelju odluke izvršne ili zakonodavne vlasti.

Članak 44.

Imunitet arhiva

Arhiv Fonda je, gdje god se on nalazila, nepovrediv.

Članak 45.

Izuzeće imovine od ograničenja

U mjeri potrebnoj za obavljanje aktivnosti koje su predviđene ovim Sporazumom, i koje su u skladu s odredbama ovog Sporazuma, sva imovina i sredstva Fonda izuzeta su od ograničenja, propisa, mjera, kontrole i moratorija bilo koje vrste

Članak 46.

Povlastice u pogledu komunikacije

Svaka članica u svojoj se službenoj komunikaciji s Fondom ponaša na način sukladan ponašanju u komunikaciji s ostalim članica, i to sukladno bilo kojoj važećoj međunarodnoj konvenciji o telekomunikacijama, potpisanoj pod okriljem Međunarodne telekomunikacijske unije kojoj članica pripada.

Članak 47.

Imuniteti i povlastice određenih pojedinaca

Svi članovi upravnog vijeća, izvršni direktori, njihovi zamjenici, glavni direktor, članovi savjetodavnog odbora, stručnjaci kojima je Fond povjerio određenu misiju i članovi osoblja, osim uslužnih djelatnika Fonda:

(a) imaju imunitet od sudskog postupka u pogledu djela koja počine u obnašanju svoje dužnosti osim kad im Fond oduzme taj imunitet;

(b) oni koji nisu državljani članice o kojoj je riječ, uživaju, kao i članovi njihovog kućanstva, isti imunitet od ograničavanja useljavanja, postupaka prijavljivanja stranaca i obveze služenja vojnog ili civilnog roka i slične pogodnosti po pitanju ograničavanja razmjene, koje ta članica dodjeljuje predstavnicima, službenicima i zaposlenicima ostalih međunarodnih financijskih institucija istog ranga, a kojih je članica;

(c) imaju pravo na iste pogodnosti u pogledu putovanja koje svaka članica dodjeljuje i predstavnicima, službenicima i zaposlenicima ostalih međunarodnih financijskih institucija sličnog ranga, a koje je članica.

Članak 48.

Imuniteti od oporezivanja

1. U okviru svojih službenih aktivnosti, Fond i njegova sredstva, imovina i prihodi te aktivnosti i transakcije koje poduzme u skladu s ovim Sporazumom, oslobođeni su od svih izravnih poreza i carinskih pristojbi pri uvozu ili izvozu robe koju će koristiti u službene svrhe. Međutim, to nijednu članicu ne može spriječiti u naplaćivanju uobičajenih poreza i carinskih pristojbi na proizvode koja potječe s državnog područja te članice, a koje je članica u bilo kojim okolnostima ustupila Fondu. Fond ne zahtijeva oslobođenje od onih poreza koji predstavljaju trošak pružene usluge.

2. Kad Fond kupuje, ili se u njegovo ime kupuju proizvodi ili usluge znatne vrijednosti koji su potrebni za službene aktivnosti Fonda, te kad cijena takve kupovine uključuje poreze ili carinu, u mjeri u kojoj je to moguće i u skladu sa zakonom predmetne članice, ta članica može poduzeti mjere u svrhu odobrenja oslobađanja od tih poreza ili carina ili osigurati njihov povrat. Proizvodi uvezeni ili kupljeni uz oslobođenje iz ovog članka, ne mogu se prodavati niti biti predmetom drugačijeg otuđenja na državnom području članice koja je odobrila to oslobođenje, osim u uvjetima dogovorenima s tom članicom.

3. Članice ne oporezuju plaće ili primitke od rada bez obzira u kojem obliku Fond vršio plaćanja direktorima, izvršnim direktorima, njihovim zamjenicima, članovima savjetodavnog odbora, glavnom direktoru i osoblju, kao i stručnjacima koji obavljaju misije za Fond, a koji nisu njihovi građani, državljani ili podanici.

4. Ne oporezuju se nikakve obveznice ni vrijednosni papiri koje izdaje ili za koje jamči Fond, uključujući dividende ili dospjele kamate bez obzira tko ih ima, ako:

(a) porez predstavlja samo diskriminaciju takvih instrumenata, obveznica ili vrijednosnica isključivo zato što ih izdaje ili za njih jamči Fond; ili

(b) je jedina zakonska osnova za takvo oporezivanje mjesto ili valuta u kojoj se izdaju, u kojoj se naplaćuju ili su isplaćene, ili mjesto bilo kojeg ureda ili sjedišta Fonda.

Članak 49.

Odricanje od imuniteta, izuzeća i povlastica

1. Imuniteti, izuzeća i povlastice iz ovog poglavlja dodjeljuju se zbog interesa Fonda. Fond se može, do mjere i u uvjetima o kojima odluči, odreći imuniteta, izuzeća i povlastica utvrđenih u ovom poglavlju u slučajevima u kojima to odricanje ne šteti interesima Fonda.

2. Glavni direktor je ovlašten, sukladno dodijeljenim mu ovlastima od strane upravnog vijeća, odreći se imuniteta za bilo kojeg člana osoblja i stručnjaka koji obavljaju misije za Fond, u slučajevima u kojima bi imunitet utjecao na sudski postupak koji se vodi i u kojima ga se može odreći ako time ne šteti interesima Fonda.

Članak 50.

Primjena ovog poglavlja

Svaka članica poduzima mjere potrebne za primjenu načela i obveza iz ovog poglavlja na njezinom državnom području.

POGLAVLJE XI.

IZMJENE

Članak 51.

Izmjene

1. (a) O svakom prijedlogu neke članice o izmjeni ovog Sporazum, glavni direktor obavješćuje sve članice i dostavlja ga izvršnom odboru, koji ga potom, zajedno sa svojim preporukama, dostavlja upravnom vijeću. (b) O svakom prijedlogu izvršnog odbora o izmjeni ovog Sporazuma, glavni direktor obavješćuje sve članice te ga dostavlja upravnom vijeću.

2. Upravno vijeće donosi izmjene visokokvalificiranom većinom. Izmjene stupaju na snagu šest mjeseci nakon njihovog donošenja, osim ako upravno vijeće drukčije odredi.

3. Bez obzira na stavak 2. ovog članka, svaka izmjena kojom se izmjenjuje:

(a) pravo svake članice na istupanje iz Fonda;

(b) svaki zahtjev za većinom glasova iz ovog Sporazuma;

(c) ograničenje odgovornosti iz članka 6.;

(d) pravo na upis ili neupis dionica koje predstavljaju uplaćeni kapital u smislu članka 9. stavka 5.;

(e) postupak za izmjenu ovog Sporazuma,

neće stupiti na snagu dok ih ne usvoje sve članice. Smatra se da je dana suglasnost, osim ako članica o svojem protivljenju pisanim putem obavijesti glavnog direktora u roku od šest mjeseci nakon donošenja izmjena. Taj vremenski rok upravno vijeće može, na zahtjev bilo koje članice, produžiti u vrijeme donošenja izmjena.

4. Glavni direktor i depozitar obavješćuju odmah sve članice o svim izmjenama koje su usvojene te o datumu stupanja na snagu tih izmjena.

POGLAVLJE XII.

TUMAČENJE I ARBITRAŽA

Članak 52.

Tumačenje

1. O svakom sporu proizašlom iz tumačenja ili primjene odredbi ovog Sporazuma, a koji nastane između bilo koje članice i Fonda ili između članica odlučuje izvršni odbor. Ta članica ili članice imaju pravo sudjelovati u raspravama izvršnog odbora tijekom odlučivanja o tom pitanju, a sukladno pravilima i propisima koje donosi upravno vijeće.

2. Uvijek kad izvršni odbor donese odluku na način predviđen stavkom 1. ovog Sporazuma, svaka članica može, u roku od tri mjeseca od datuma obavijesti o odluci, zahtijevati da se to pitanje dostavi upravnom vijeću na odlučivanje, koje na svom sljedećem sastanku visokokvalificiranom većinom donosi odluku. Odluka upravnog vijeća je konačna.

3. Kad upravno vijeće ne može donijeti odluku iz stavka 2. ovog članka, pitanje se, u skladu s postupcima utvrđenim člankom 53. stavkom 2., predaje na arbitražu, ako ijedna članica to zahtijeva, a u roku od tri mjeseca od zadnjeg dana kad je upravno vijeće trebalo razmotriti to pitanje.

Članak 53.

Arbitraža

1. Svaki spor između Fonda i bilo koje članice koja je istupila, ili između Fonda i bilo koje članice tijekom prestanka aktivnosti Fonda, podnosi se na arbitražu.

2. Arbitražni sud sastoji se od tri arbitra. Svaka stranka u sporu određuje jednog arbitra. Dva tako imenovana arbitra određuju trećeg arbitra, koji predsjeda arbitražom. Ako u roku od 45 dana od primitka zahtjeva za arbitražom, bilo koja stranka nije imenovala arbitra, ili ako u roku od 30 dana od imenovanja dva arbitra, još nije imenovan treći arbitar, bilo koja stranka može zatražiti od predsjednika Međunarodnog suda pravde, ili nekog drugog tijela određenog pravilima i propisima upravnog vijeća, da imenuje arbitra. Ako je predsjedniku Međunarodnog suda pravde, na temelju ovog stavka, upućen zahtjev da on imenuje arbitra, a predsjednik je državljanin države koja je stranka u sporu ili ne može ispuniti svoje dužnosti, ovlast za imenovanje arbitra prenosi se na potpredsjednika suda, ili, u slučaju nemogućnosti istoga, na najstarijeg člana suda, koji nije onemogućen iz istih razloga, koji najduže obnaša dužnost. Postupak arbitraže utvrđuju arbitri, ali predsjednik ima punu ovlast za rješavanje svih postupovnih pitanja u slučaju bilo kakvog neslaganja arbitara u pogledu ovih pitanja. Većinski glas arbitra dovoljan je za donošenje odluke koja je konačna i obvezujuća za stranke.

3. Osim ako se Sporazumom o pridruživanju utvrdi drugačiji arbitražni postupak, svaki spor između Fonda i pridružene međunarodne organizacije za proizvod podliježe arbitraži sukladno postupcima iz stavka 2. ovog članka.

POGLAVLJE XIII.

ZAVRŠNE ODREDBE

Članak 54.

Potpisivanje i ratifikacija, prihvaćanje i odobrenje

1. Ovaj je Sporazum otvoren za potpisivanje svih država navedenih u Prilogu A te svih međuvladinih organizacija navedenih u članku 4. točki (b), u sjedištu Ujedinjenih naroda u New Yorku od 1. listopada 1980. pa do isteka jedne godine od datuma njegovog stupanja na snagu.

2. Svaka država potpisnica ili međuvladina organizacija potpisnica može postati stranka u ovom Sporazumu predajom instrumenta ratifikacije, prihvaćanja ili odobrenja u roku od najviše 18 mjeseci nakon datuma stupanja na snagu.

Članak 55.

Depozitar

Depozitar ovog Sporazuma je Glavni tajnik Ujedinjenih naroda.

Članak 56.

Pristupanje

Po stupanju na snagu ovog Sporazuma, svaka država ili međuvladina organizacija navedena u članku 4. može pristupiti ovom Sporazumu pod uvjetima o kojima su se međusobno usuglasili upravno vijeće i ta država ili međuvladina organizacija. Pristupanje stupa na snagu deponiranjem instrumenta pristupanja kod depozitara.

Članak 57.

Stupanje na snagu

1. Ovaj Sporazum stupa na snagu nakon što depozitar primi instrumente ratifikacije, prihvaćanja ili odobrenja od barem 90 država, pod uvjetom da njihove ukupno upisane dionice uplaćenog kapitala predstavljaju najmanje dvije trećine ukupno upisanih dionica uplaćenog kapitala dodijeljenih svim državama navedenim u Prilogu A te da je postignut dogovor o uplati dobrovoljnih priloga u iznosu od najmanje 50 % od zadanog cilja u pogledu obećanja o uplati dobrovoljnih priloga na drugi račun sukladno članku 13. stavku 2., pod uvjetom da su prethodni uvjeti ispunjeni do 31. ožujka 1982. ili kasnije do datuma o kojem su države, koje su deponirale te instrumente do kraja tog razdoblja, odlučile dvotrećinskom većinom glasova. Ako prethodni uvjeti nisu ispunjeni ni do tog datuma, države koje su deponirale svoje instrumente do tog datuma, mogu dvotrećinskom većinom glasova odlučiti o nekom naknadnom datumu. Predmetne države o svim odlukama donesenim na temelju ovog stavka obavješćuju depozitara.

2. Za svaku državu ili međuvladinu organizaciju koja deponira instrument ratifikacije, prihvaćanja ili odobrenja nakon stupanja na snagu ovog Sporazuma te za svaku državu ili međuvladinu organizaciju koja deponira instrument pristupanja, ovaj Sporazum stupa na snagu na datum tog deponiranja.

Članak 58.

Rezerve

Ne mogu se izjavljivati rezerve u poglede nijedne odredbe Sporazuma, osim u pogledu članka 53.

U potvrdu gore navedenog, niže potpisani, za to propisno ovlašteni, potpisali su ovaj Sporazum na naznačeni datum. Sastavljeno u Ženevi dvadeset sedmog lipnja tisuću devetsto osamdesete godine, u jednom izvornom primjerku s tekstom na arapskom, kineskom, engleskom, francuskom, ruskom i španjolskom jeziku, a svi se tekstovi smatraju jednako vjerodostojnim.

PRILOG A

UPISANE DIONICE KOJE PREDSTAVLJAJU UPLAĆENI KAPITAL

Država Uplaćene dionice Plative dionice Ukupno Broj Vrijednost (Obračunske jedinice) Broj Vrijednost (Obračunske jedinice) Broj Vrijednost (Obračunske jedinice) Afghanistan 105 794 480 2 15 133 107 809 612 Albania 103 779 347 1 7 566 104 786 913 Algeria 118 892 844 9 68 098 127 960 942 Angola 117 885 277 8 60 532 125 945 809 Argentina 153 1 157 670 26 196 728 179 1 354 398 Australia 425 3 215 750 157 1 187 936 582 4 403 686 Austria 246 1 861 352 70 529 653 316 2 391 005 Bahamas 101 764 214 1 7 566 102 771 780 Bahrain 101 764 214 1 7 566 102 771 780 Bangladesh 129 976 075 14 105 931 143 1 082 005 Barbados 102 771 780 1 7 566 103 779 347 Belgium 349 2 640 699 121 915 543 470 3 556 242 Benin 101 764 214 1 7 566 102 771 780 Bhutan 100 756 647 0 0 100 756 647 Bolivia 113 855 011 6 45 399 119 900 410 Botswana 101 764 214 1 7 566 102 771 780 Brazil 338 2 557 467 115 870 144 453 3 427 612 Bulgaria 152 1 150 104 25 189 162 177 1 339 265 Burkino Faso 101 764 214 1 7 566 102 771 780 Burma 104 786 913 2 15 133 106 802 046 Burundi 100 756 647 0 0 100 756 647 Byelorussian Soviet Socialist Republic 100 756 647 0 0 100 756 647 Canada 732 5 538 657 306 2 315 340 1 038 7 853 997 Cape Verde 100 756 647 0 0 100 756 647 Central African Republic 102 771 780 1 7 566 103 779 347 Chad 103 779 347 1 7 566 104 786 913 Chile 173 1 309 000 35 264 827 208 1 573 826 China 1 111 8 406 350 489 3 700 005 1 600 12 106 354 Colombia 151 1 142 537 25 189 162 176 1 331 699 Comoros 100 756 647 0 0 100 756 647 Congo 103 779 347 1 7 566 104 786 913 Costa Rica 118 892 844 8 60 532 126 953 375 Cuba 184 1 392 231 41 310 225 225 1 702 456 Cyprus 100 756 647 0 0 100 756 647 Czechoslovakia 292 2 209 410 1 703 682 385 2 913 092 Democratic Kampuchea 101 764 214 1 7 566 102 771 780 Democratic People's Republic of Korea 104 786 913 2 15 133 106 802 046 Democratic Yemen 101 764 214 1 7 566 102 771 780 Denmark 242 1 831 086 68 514 520 310 2 345 606 Djibouti 100 756 647 0 0 100 756 647 Dominica 100 756 647 0 0 100 756 647 Dominican Republic 121 915 543 10 75 665 131 991 208 Ecuador 117 885 277 8 60 532 125 945 809 Egypt 147 1 112 271 22 166 462 169 1 278 734 El Salvador 118 892 844 9 68 098 127 960 942 Equatorial Guinea 101 764 214 1 7 566 102 771 780 Ethiopia 108 817 179 4 30 266 112 847 445 Fiji 105 794 480 2 15 133 107 809 612 Finland 196 1 483 028 46 348 058 242 1 831 086 France 1 385 10 479 563 621 4 698 779 2 006 15 178 342 Gabon 109 824 745 4 30 266 113 855 011 Gambia 102 771 780 1 7 566 103 779 347 German Democratic Republic 351 2 655 831 121 915 543 472 3 571 375 Germany, Federal Republic of 1 819 13 763 412 831 6 287 738 2 650 20 051 149 Ghana 129 976 075 14 105 931 143 1 082 005 Greece 100 756 647 0 0 100 756 647 Grenada 100 756 647 0 0 100 756 647 Guatemala 120 907 977 10 75 665 130 983 641 Guinea 105 794 480 2 15 133 107 809 612 Guinea-Bissau 100 756 647 0 0 100 756 647 Guyana 108 817 179 4 30 266 122 847 445 Haiti 103 779 347 2 15 133 105 794 480 Holy See 100 756 647 0 0 100 756 647 Honduras 110 832 312 5 37 832 115 870 144 Hungary 205 1 551 127 51 385 890 256 1 937 017 Iceland 100 756 647 0 0 100 756 647 India 197 1 490 595 47 355 624 244 1 846 219 Indonesia 181 1 369 531 39 295 092 220 1 664 624 Iran 126 953 375 12 90 798 138 1 044 173 Iraq 111 839 878 6 45 399 117 885 277 Ireland 100 756 647 0 0 100 756 647 Israel 118 892 844 8 60 532 126 953 375 Italy 845 6 393 668 360 2 723 930 1 205 9 117 598 Ivory Coast 147 1 112 271 22 166 462 169 1 278 734 Jamaica 113 855 011 6 45 399 119 900 410 Japan 2 303 17 425 584 1 064 8 050 726 3 367 25 476 309 Jordan 104 786 913 2 15 133 106 802 046 Kenya 116 877 711 7 52 965 123 930 676 Kuwait 103 779 347 1 7 566 104 786 913 Lao People's Democratic Republic 101 764 214 0 0 101 764 214 Lebanon 105 794 480 2 15 133 107 809 612 Lesotho 100 756 647 0 0 100 756 647 Liberia 118 892 844 8 60 532 126 953 375 Libyan Arab Jamahiriya 105 794 480 3 22 699 108 817 179 Liechtenstein 100 756 647 0 0 100 756 647 Luxembourg 100 756 647 0 0 100 756 647 Madagascar 106 802 046 3 22 699 109 824 745 Malawi 103 779 347 1 7 566 104 786 913 Malaysia 248 1 876 485 72 544 786 320 2 421 271 Maldives 100 756 647 0 0 100 756 647 Mali 103 779 347 1 7 566 104 786 913 Malta 101 764 214 1 7 566 102 771 780 Mauritania 108 817 179 4 30 266 112 847 445 Mauritius 109 824 745 5 37 832 114 862 578 Mexico 144 1 089 572 21 158 896 165 1 248 468 Monaco 100 756 647 0 0 100 756 647 Mongolia 103 779 347 1 7 566 104 786 913 Morocco 137 1 036 607 18 136 196 155 1 172 803 Mozambique 106 802 046 3 22 699 109 824 745 Nauru 100 756 647 0 0 100 756 647 Nepal 101 764 214 0 0 101 764 214 Netherlands 430 3 253 583 159 1 203 069 589 4 456 652 New Zealand 100 756 647 0 0 100 756 647 Nicaragua 114 862 578 6 45 399 120 907 977 Niger 101 764 214 1 7 566 102 771 780 Nigeria 134 1 013 907 16 121 064 150 1 134 971 Norway 202 1 528 427 49 370 757 251 1 899 184 Oman 100 756 647 0 0 100 756 647 Pakistan 122 923 110 11 83 231 133 1 006 341 Panama 105 794 480 3 22 699 108 817 179 Papua New Guinea 116 877 711 8 60 532 124 938 242 Paraguay 105 794 480 2 15 133 107 809 612 Peru 136 1 029 040 17 128 630 153 1 157 670 Philippines 183 1 384 664 40 302 659 223 1 687 323 Poland 362 2 739 063 126 953 375 488 3 692 438 Portugal 100 756 647 0 0 100 756 647 Qatar 100 756 647 0 0 100 756 647 Republic of Korea 151 1 142 537 25 189 162 176 1 331 699 Romania 142 1 074 439 20 151 329 162 1 225 768 Rwanda 103 779 347 1 7 566 104 786 913 Saint Lucia 100 756 647 0 0 100 756 647 Saint Vincent and the Grenadines 100 756 647 0 0 100 756 647 Samoa 100 756 647 0 0 100 756 647 San Marino 100 756 647 0 0 100 756 647 Sao Tome and Principe 101 764 214 0 0 101 764 214 Saudi Arabia 105 794 480 2 15 133 107 809 612 Senegal 113 855 011 7 52 965 120 907 977 Seychelles 100 756 647 0 0 100 756 647 Sierra Leone 103 779 347 1 7 566 104 786 913 Singapore 134 1 013 907 17 128 630 151 1 142 537 Solomon Islands 101 764 214 0 0 101 764 214 Somalia 101 764 214 1 7 566 102 771 780 South Africa 309 2 338 040 101 764 214 410 3 102 253 Spain 447 3 382 213 167 1 263 601 614 4 645 813 Sri Lanka 124 938 242 12 90 798 136 1 029 040 Sudan 124 938 242 12 90 798 136 1 029 040 Suriname 104 786 913 2 15 133 106 802 046 Swaziland 104 786 913 2 15 133 106 802 046 Sweden 363 2 746 629 127 960 942 490 3 707 571 Switzerland 326 2 466 670 109 824 745 435 3 291 415 Syrian Arab Republic 113 855 011 7 52 965 120 907 977 Thailand 137 1 036 607 18 136 196 155 1 172 803 Togo 105 794 480 3 22 699 108 817 179 Tonga 100 756 647 0 0 100 756 647 Trinidad and Tobago 103 779 347 2 15 133 105 794 480 Tunisia 113 855 011 6 45 399 119 900 410 Turkey 100 756 647 0 0 100 756 647 Uganda 118 892 844 9 68 098 127 960 942 Ukrainian Soviet Socialist Republic 100 756 647 0 0 100 756 647 Union of Soviet Socialist Republics 1 865 14 111 469 853 6 454 200 2 718 20 565 669 United Arab Emirates 101 764 214 1 7 566 102 771 780 United Kingdom of Great Britain and Northern Ireland 1 051 7 952 361 459 3 473 010 1 510 11 425 372 United Republic of Cameroon 116 877 711 8 60 532 124 938 242 United Republic of Tanzania 113 855 011 6 45 399 119 900 410 United States of America 5 012 37 923 155 2 373 17 955 237 7 385 55 878 392 Uruguay 107 809 612 4 30 266 111 839 878 Venezuela 120 907 977 10 75 665 130 983 641 Vietnam 108 817 179 4 30 266 112 847 445 Yemen 101 764 214 1 7 566 102 771 780 Yugoslavia 151 1 142 537 24 181 595 175 1 324 133 Zaire 147 1 112 271 22 166 462 169 1 278 734 Zambia 157 1 187 936 27 204 295 184 1 392 231 Zimbabwe 100 756 647 0 0 100 756 647

PRILOG B

POSEBNE ODREDBE ZA NAJSLABIJE RAZVIJENE DRŽAVE SUKLADNO ČLANKU 11. STAVKU 6.

1. Članice koje pripadaju kategoriji najslabije razvijenih država, sukladno definiciji Ujedinjenih naroda, plaćaju dodatno uplative dionice iz članka 10. stavka 1. točke (b), na sljedeći način: (a) 30 posto plaćanja vrši se u tri jednaka obroka tijekom razdoblja od tri godine; (b) plaćanje drugog iznosa u visini 30 posto vrši se u rokovima i obrocima kako to odluči izvršni odbor; (c) po izvršenju uplata iz točaka (a) i (b), preostalih 40 posto obveze članovi priznaju deponiranjem neopozivih i neprenosivih beskamatnih zadužnica, a plaćaju ih kad i kako to odluči izvršni odbor.

2. Bez obzira na odredbe iz članka 31., najslabije razvijenoj državi ne suspendira se članstvo zbog neispunjavanja njezinih financijskih obveza iz stavka 1. ovog Priloga, a da joj se prethodno ne pruži mogućnost da, u razumnom roku, izloži svoj slučaj te dokaže upravnom vijeću da nije u mogućnosti ispuniti te obveze.

PRILOG C

KRITERIJI PRIHVATLJIVOSTI MEĐUNARODNIH INSTITUCIJA ZA PROIZVOD

1. Međunarodne institucije za proizvod osnivaju se na međuvladinoj osnovi, a članstvo je otvoreno svim državama članicama Ujedinjenih naroda ili bilo kojim njihovim specijaliziranim agencijama ili Međunarodnoj agenciji za atomsku energiju.

2. Stalno se bave aspektima trgovine, proizvodnje i potrošnje predmetnog proizvoda.

3. Među njihovim članovima su proizvođači i potrošači koji predstavljaju odgovarajući dio izvoza i uvoza predmetnog proizvoda.

4. Imaju učinkovit postupak donošenja odluka koji odražava interese njihovih sudionika.

5. U mogućnosti su donijeti odgovarajuću metodu osiguravanja u svrhu ispunjavanja svih tehničkih ili ostalih obveza u okviru aktivnosti drugog računa.

PRILOG D

RASPODJELA GLASOVA

1. Svaka država članica iz članka 5. točke (a) ima: (a) 150 osnovnih glasova; (b) broj glasova koji su joj dodijeljeni s obzirom na dionice koje predstavljaju upisani uplaćeni kapital, a kako je navedeno u Dodatku ovom Prilogu; (c) jedan glas za svakih 37 832 obračunskih jedinica jamstvenog kapitala koji je doznačila ta država; (d) sve glasove koji su joj dodijeljeni u skladu sa stavkom 3. ovog Priloga.

2. Svaka država članica iz članka 5. točke (b) ima: (a) 150 osnovnih glasova; (b) broj glasova s obzirom na dionice koje predstavljaju upisani uplaćeni kapital, koji kvalificiranom jedinicom određuje upravno vijeće, a na osnovi sukladnoj s raspodjelom glasova iz Dodatka ovom Prilogu; (c) jedan glas za svakih 37 832 obračunskih jedinica jamstvenog kapitala koji je doznačila ta država; (d) sve glasove koji su joj dodijeljeni u skladu sa stavkom 3. ovog Priloga.

3. U slučaju neupisanih ili dodatno uplaćenih dionica koje predstavljaju uplaćeni kapital koje su na raspolaganju za upis sukladno članku 9. stavku 4. točkama (b) i (c) te članku 12. stavku 3., dva se dodatna glasa dodjeljuju svakoj državi članici za svaki dodatni upis izravno uplaćenog kapitala koji upiše.

4. Upravno vijeće stalno revidira glasačku strukturu te, ako se stvarna glasačka struktura značajno razlikuje od one iz Dodatka ovom Prilogu, unosi sve potrebne prilagodbe sukladno temeljnim načelima koja upravljaju raspodjelom glasova, a koja su navedena u ovom Prilogu. U vršenju takvih prilagodbi, upravno vijeće u obzir uzima: (a) članstvo; (b) broj dionica izravno uplaćenog kapitala; (c) iznos jamstvenog kapitala.

5. Prilagodbe u raspodjeli glasova sukladno stavku 4. ovog Priloga, vrše se u skladu s propisima i uredbama koje za ovu svrhu, visokokvalificiranom većinom, na svom prvom godišnjem sastanku, donosi upravno vijeće.

Dodatak Prilogu D

Raspodjela glasova

Država Osnovni glasovi Dodatni glasovi Ukupno Afghanistan 150 207 357 Albania 150 157 307 Algeria 150 245 395 Angola 150 241 391 Argentina 150 346 496 Australia 150 925 1 075 Austria 150 502 652 Bahamas 150 197 347 Bahrain 150 197 347 Bangladesh 150 276 426 Barbados 150 199 349 Belgium 150 747 897 Benin 150 197 347 Bhutan 150 193 343 Bolivia 150 230 380 Botswana 150 197 347 Brazil 150 874 1 024 Bulgaria 150 267 417 Burkino Faso 150 197 347 Burma 150 205 355 Burundi 150 193 343 Byelorussian Soviet Socialist Republic 150 151 301 Canada 150 1 650 1 800 Cape Verde 150 193 343 Central African Republic 150 199 349 Chad 150 201 351 Chile 150 402 552 China 150 2 850 3 000 Colombia 150 340 490 Comoros 150 193 343 Congo 150 201 351 Costa Rica 150 243 393 Cuba 150 434 584 Cyprus 150 193 343 Czechoslovakia 150 582 732 Democratic Kampuchea 150 197 347 Democratic People's Republic of Korea 150 205 355 Democratic Yemen 150 197 347 Denmark 150 493 643 Djibouti 150 193 343 Dominica 150 193 343 Dominican Republic 150 253 403 Ecuador 150 241 391 Egypt 150 326 476 El Salvador 150 245 395 Equatorial Guinea 150 197 347 Ethiopia 150 216 366 Fiji 150 207 357 Finland 150 385 535 France 150 3 188 3 338 Gabon 150 218 368 Gambia 150 199 349 German Democratic Republic 150 713 863 Germany, Federal Republic of 150 4 212 4 362 Ghana 150 276 426 Greece 150 159 309 Grenada 150 193 343 Guatemala 150 251 401 Guinea 150 207 357 Guinea-Bissau 150 193 343 Guyana 150 216 366 Haiti 150 203 353 Holy See 150 159 309 Honduras 150 222 372 Hungary 150 387 537 Iceland 150 159 309 India 150 471 621 Indonesia 150 425 575 Iran 150 266 416 Iraq 150 226 376 Ireland 150 159 309 Israel 150 243 393 Italy 150 1 915 2 065 Ivory Coast 150 326 476 Jamaica 150 230 380 Japan 150 5 352 5 502 Jordan 150 205 355 Kenya 150 237 387 Kuwait 150 201 351 Lao People's Democratic Republic 150 195 345 Lebanon 150 207 357 Lesotho 150 193 343 Liberia 150 243 393 Libyan Arab Jamahiriya 150 208 358 Liechtenstein 150 159 309 Luxembourg 150 159 309 Madagascar 150 210 360 Malawi 150 201 351 Malaysia 150 618 768 Maldives 150 193 343 Mali 150 201 351 Malta 150 197 347 Mauritania 150 216 366 Mauritius 150 220 370 Mexico 150 319 469 Monaco 150 159 309 Mongolia 150 157 307 Morocco 150 299 449 Mozambique 150 210 360 Nauru 150 193 343 Nepal 150 195 345 Netherlands 150 936 1 086 New Zealand 150 159 309 Nicaragua 150 232 382 Niger 150 197 347 Nigeria 150 290 440 Norway 150 399 549 Oman 150 193 343 Pakistan 150 257 407 Panama 150 208 358 Papua New Guinea 150 239 389 Paraguay 150 207 357 Peru 150 295 445 Philippines 150 430 580 Poland 150 737 887 Portugal 150 159 309 Qatar 150 193 343 Republic of Korea 150 340 490 Romania 150 313 463 Rwanda 150 201 351 Saint Lucia 150 193 343 Saint Vincent and the Grenadines 150 193 343 Samoa 150 193 343 San Marino 150 159 309 Sao Tome and Principe 150 195 345 Saudi Arabia 150 207 357 Senegal 150 232 382 Seychelles 150 193 343 Sierra Leone 150 201 351 Singapore 150 291 441 Solomon Islands 150 195 345 Somalia 150 197 347 South Africa 150 652 802 Spain 150 976 1 126 Sri Lanka 150 263 413 Sudan 150 263 413 Suriname 150 205 355 Swaziland 150 205 355 Sweden 150 779 929 Switzerland 150 691 841 Syrian Arab Republic 150 232 382 Thailand 150 299 449 Togo 150 208 358 Tonga 150 193 343 Trinidad and Tobago 150 203 353 Tunisia 150 230 380 Turkey 150 159 309 Uganda 150 245 395 Ukrainian Soviet Socialist Republic 150 151 301 Union of Soviet Socialist Republics 150 4 107 4 257 United Arab Emirates 150 197 347 United Kingdom of Great Britain and Northern Ireland 150 2 400 2 550 United Republic of Cameroon 150 239 389 United Republic of Tanzania 150 230 380 United States of America 150 11 738 11 888 Uruguay 150 214 364 Venezuela 150 251 401 Vietnam 150 216 366 Yemen 150 197 347 Yugoslavia 150 338 488 Zaire 150 326 476 Zambia 150 355 505 Zimbabwe 150 193 343 SVEUKUPNO 24 450 79 924 104 374

PRILOG E

IZBOR IZVRŠNIH DIREKTORA

1. Izvršne direktori i njihove zamjenike biraju članovi upravnog vijeća glasovanjem.

2. Glasuje se za liste kandidata. Svaka lista kandidata sadrži jednu osobu koju članica predlaže za izvršnog direktora te jednu osobu koju ista članica predlaže za zamjenika. Te dvije osobe koje predstavljaju istu listu kandidata ne moraju biti državljani iste države.

3. Svaki član upravnog vijeća jednoj listi daje sve glasove na koje članica koja ga je imenovala ima pravo prema Prilogu D.

4. Smatra se izabranima 28 lista s najvećim brojem dobivenih glasova, ako nijedna lista nije dobila manje od 2,5 posto od ukupnog broja glasova.

5. Ako se u prvom krugu ne izabere 28 kandidatura, održava se drugi krug u kojem glasuju samo: (a) oni članovi upravnog vijeća koji su u prvom krugu glasovali za listu koja nije izabrana; (b) oni članovi upravnog vijeća zahvaljujući čijim je glasovima izabrana lista, sukladno stavku 6. ovog Priloga, postigla više od 3,5 posto ukupnog broja glasova.

6. Pri utvrđivanju glasova onih članova upravnog vijeća zahvaljujući čijim glasovima se smatra da je neka lista postigla više od 3,5 posto ukupnog broja glasova, smatra se da taj postotak isključuje, prvo, glasove člana upravnog vijeća koji je dao najmanji broj glasova za tu listu, zatim glasove člana upravnog vijeća koji je dao drugi najmanji broj glasova, i tako redom dok se ne dosegne 3,5 posto, ili brojka ispod 3,5 posto, a iznad 2,5 posto. Međutim, smatra se da je svaki član upravnog vijeća, kojega se glasovi broje da bi se podigao broj ukupno dobivenih glasova iznad 2,5 posto dao sve svoje glasove toj listi” čak i ako ukupan broj glasova za tu listu tako iznosi više od 3,5 posto.

7. Ako, u bilo kojem krugu, dva ili više člana upravnog vijeća koji imaju jednak broj glasova glasuju za istu listu, a može se zaključiti da su glasovi jednog ili više, ali ne svih tih članova upravnog vijeća podigli ukupan broj glasova iznad 3,5 posto ukupnog broja glasova, ždrijebom se određuje koji će od njih, ako bude potrebno pristupiti novom glasovanju, imati pravo glasa tijekom sljedećega glasovanja.

8. Kako bi se utvrdilo je li lista izabrana u drugom krugu te koji su članovi upravnog vijeća izabrali tu listu svojim glasovima, primjenjuju se najmanji i najveći postotak iz stavaka 4. i 5. točke (b) ovog Priloga te postupci opisani u stavcima 6. i 7. ovog Priloga.

9. Ako, nakon drugog kruga glasovanja, nije izabrano 28 listi, po istim se načelima održavaju naredna glasovanja dok se ne izabere 27 lista. Nakon toga, 28. lista bira se običnom većinom preostalih glasova.

10. U slučaju da član upravnog vijeća, glasuje za neuspješnu listu u posljednjem krugu glasovanja, taj član upravnog vijeća može odrediti jednu uspješnu listu, ako su kandidati s liste s time suglasni, da u izvršnom odboru zastupa članicu koja je predložila tog člana uprave. U tom se slučaju gornja granica od 3,5 posto iz stavka 5. točke (b) ovog Priloga ne primjenjuje na tako izabranu listu.

11. Kad država pristupi ovom Sporazumu u razdoblju između dva izbora izvršnih direktora, može odrediti bilo kojeg izvršnog direktora, ako se on složi, da je zastupa u izvršnom odboru. U tom slučaju, ne primjenjuje se gornja granica od 3,5 posto iz stavka 5. točke (b) ovog Priloga.

PRILOG F

OBRAČUNSKA JEDINICA

Vrijednost jedne obračunske jedinice je zbroj vrijednosti sljedećih novčanih jedinica pretvorenih u bilo koju od ovih valuta:





Američki dolar 0,40 Njemačka marka 0,32 Japanski jen 21 Francuski franak 0,42 Britanska funta 0,050 Talijanska lira 52 Nizozemski gulden 0,14 Kanadski dolar 0,070 Belgijski franak 1,6 Saudijski rial 0,13 Švedska kruna 0,11 Iranski rial 1,7 Australski dolar 0,017 Španjolska pezeta 1,5 Norveška kruna 0,10 Austrijski šiling 0,28

Svaka promjena se u popis valuta koje određuju vrijednost obračunske jedinice i u iznosima tih valuta unosi u skladu s pravilima i propisima koje upravno vijeće donosi kvalificiranom većinom, sukladno praksi nadležne međunarodne monetarne organizacije.